Saman cabul bekas staf, Anwar perlu fail pembelaan sebelum 28 Sept

Ketua Pembangkang Datuk Seri Anwar Ibrahim perlu memfailkan pembelaan dalam saman cabul oleh seorang lelaki yang juga bekas stafnya, Muhammed Yusoff Rawther sebelum 28 September ini.

Keputusan tersebut diputuskan Mahkamah Tinggi Kuala Lumpur hari ini, sementara Yusoff pula diberikan tempoh sehingga 13 Oktober untuk memberikan jawapan balas kepada pembelaan itu.

Keputusan itu dibuat Timbalan Pendaftar Ida Mas Liza Maarof semasa pengurusan kes saman tersebut hari ini dengan sesi seterusnya ditetapkan pada 29 Oktober.

Pada 15 Julai lalu, Yusoff bertindak memfailkan tuntutan saman dan mendedahkan beberapa maklumat yang sensitif dalam tuntutannya terhadap Presiden PKR itu.

Dua tahun lalu, Yusoff membuat laporan polis terhadap Anwar itu berhubung tuduhan sama, namun kes tersebut digugurkan Peguam Negara era pentadbiran Pakatan Harapan waktu itu, Tommy Thomas.

Untuk rekod, Anwar setakat ini masih belum mengeluarkan sebarang kenyataan berhubung tuntutan saman daripada bekas stafnya itu.

Dalam tuntutan saman tersebut, Yusoff memohon mahkamah mengatakan Anwar itu melakukan serangan seksual, selain gantirugi am, setimpal dan “aggravated damages” yang turut memasukkan kos sesi-sesi terapi yang dihadirinya ketika ini.

“Satu deklarasi bahawa Defendan (Anwar) telah melakukan atau memperlakukan serangan seksual dan/ atau beberapa perbuatan menceroboh ke atas diri Plaintif pada 2.10.2018 dan bahawa Plaintif adalah berhak untuk mendapatkan perlindungan di bawah undang-undang selaras dengan Perkara 8 Perlembagaan Persekutuan, tanpa mengambil kira status Defendan,” kata pernyataan tuntutan relief yang dikemukakan itu.

Terdapat sembilan tuntutan semuanya daripada Yusoff terhadap Anwar, selain menuntut ganti rugi khas RM180 setiap sesi terapi dan yang masih terakru.

Yusoff, yang merupakan cucu kepada aktivis pengguna terkemuka SM Mohamed Idris, berkata dia diperkenalkan kepada Anwar ketika pemimpin PKR itu melawat rumah arwah datuknya di Pulau Pinang pada 2 September 2019, kurang dari empat bulan selepas beliau dikurniakan pengampunan diraja bagi sabitan kes liwat.

Yusoff berkata sepanjang pertemuan tersebut, Anwar memberikan sebuah iPhone untuk dimasukkan butiran kontak, dan menawarkan peluang kerja dengan beliau.

“Kira-kira 20 minit selepas Defendan beredar dari kediaman Plaintif, Defendan telah menghantar servis pesanan ringkas (SMS) meminta Plaintif untuk menghubunginya melalui WhatsApp,” kata pernyataan saman tersebut.

Yusoff kemudian berkata mereka berdua mula berkomunikasi melalui aplikasi WhatsApp,dan kandungan penuh perbualan mereka akan didedahkan dalam perbicaraan.

Yusoff yang bekerja di pejabat banglo Anwar di Bukit Gasing, Petaling Jaya, di mana dia turut diberikan tempat tinggal, berkata dia tidak pernah menerima surat rasmi pelantikan namun diarahkan untuk mendapatkan sebarang tugasan melalui ketua kakitangan Abdul Rahman @ Abdul Manaf bin Abdullah.


UMNO, DAP bakal bekerjasama hadapi PRN 6 negeri tahun depan

Pakatan Harapan (PH) yang turut disertai DAP tidak menolak kemungkinan bekerjasama dengan Barisan Nasional (BN), khususnya UMNO, bagi menghadapi enam Pilihan Raya Negeri (PRN) akan datang.

Setiausaha Agung PH Datuk Seri Saifuddin Nasution Ismail bagaimanapun berkata kerjasama menghadapi PRN yang bakal diadakan tahun depan itu belum dimuktamadkan lagi.

Katanya setakat ini PH sedang memperkasa keserasian bersama BN dalam Kerajaan Persekutuan.

“Namun, tumpuan utama PH adalah untuk menggerakkan Kerajaan Persekutuan bagi mendepani pelbagai isu berbangkit yang membelenggu masyarakat.

“Ketika ini perbincangan belum sampai ke situ (kerjasama dengan BN bagi menghadapi enam PRN) sama ada akan wujud kerjasama, persefahaman atau gabungan politik. Itu belum kita bincangkan lagi.

“Fokus kita adalah mewujudkan keserasian Kerajaan Perpaduan. Dalam konteks ini supaya kerajaan berfungsi dan perlu dilihat (sebagai) kompak dan intact (utuh), barulah keyakinan rakyat akan dapat dibina,” katanya menurut BH.

Beliau berkata demikian pada sesi temu bual Naratif Khas bertajuk ‘Jaminan Keselamatan dan Perpaduan’ terbitan Berita RTM di Angkasapuri malam ini.

Enam negeri iaitu Kedah, Kelantan, Terengganu, Negeri Sembilan, Selangor dan Pulau Pinang, bakal mengadakan PRN masing-masing tahun depan, setelah tidak menyertai PRU-15, bulan lalu.

Kedah, Kelantan dan Terengganu kini ditadbir Perikatan Nasional menerusi parti komponennya PAS, manakala Negeri Sembilan, Selangor dan Pulau Pinang ditadbir PH.


Korea Selatan isytihar berkabung selepas 151 maut dalam rempuhan

Presiden Korea Selatan Yoon Suk-yeol mengisytiharkan tempoh berkabung negara hari ini selepas tragedi Halloween membunuh kira-kira 151 orang di kawasan hiburan malam yang penuh sesak di Seoul.

Yoon mengucapkan takziah kepada mangsa dan mendoakan agar mereka yang cedera cepat sembuh.

“Ini benar-benar tragis,” katanya dalam satu kenyataan. “Tragedi dan bencana yang tidak sepatutnya berlaku berlaku di tengah-tengah Seoul malam tadi.”

Jumlah orang ramai yang meraikannya di daerah Itaewon – kawasan hiburan pada malam Sabtu (29 Oktober 2022) – melonjak mendadak, kata pegawai kecemasan, sambil menambah jumlah kematian mungkin meningkat.

Seramai 76 orang lagi cedera dalam kejadian itu, kata Choi Sung-beom, ketua Balai Bomba Yongsan.

Pekerja kecemasan dan pejalan kaki dilihat giat memberikan bantuan pernafasan kepada mangsa yang terbaring selepas dihempap di daerah ibu kota Itaewon, malam tadi.

Angka kematian mungkin meningkat dan jumlah mangsa yang cedera dan berada dalam keadaan kritikal masih belum dapat dipastikan.

Dianggarkan seramai 100,000 orang berkumpul di Itaewon untuk sambutan Halloween yang terbesar dan diadakan di kawasan terbuka sejak pandemik bermula.

Itaewon adalah kawasan berhampiran bekas ibu pejabat tentera Amerika Syarikat (AS) di Korea Selatan sebelum berpindah pada 2018 dan merupakan kawasan mesra ekspatriat yang terkenal dengan bar, kelab dan restoran terkini.

Setakat ini, masih belum dapat dipastikan apa yang menyebabkan orang ramai memasuki lorong menuruni bukit yang sempit berhampiran Hotel Hamilton.

Seorang mangsa yang terselamat berkata orang ramai mula jatuh dan menghempap satu sama lain “seperti permainan domino” selepas ditolak.


PAS, Bersatu tanding 15 kerusi DUN majoriti Melayu di Pulau Pinang

PAS dan Bersatu Pulau Pinang mencapai persefahaman untuk bertanding di 15 kawasan Dewan Undangan Negeri (DUN) yang terdiri daripada kerusi majoriti Melayu di negeri ini pada Pilihan Raya Negeri (PRN) tidak lama lagi.

Pesuruhjaya PAS Pulau Pinang, Muhammad Fauzi Yusoff berkata baki DUN lain melibatkan kerusi campuran akan dimuktamadkan bersama Parti Gerakan dalam usaha merampasnya daripada Pakatan Harapan (PH).

“Usaha kita lakukan sekarang adalah mengatur langkah untuk menguasai DUN-DUN yang telah kita sasar,” katanya dalam sidang media di Ibu Pejabat PAS Pulau Pinang, Pongsu Seribu, semalam.

Beliau berkata antara kerusi-kerusi tersebut tentulah ada penyandang, kerusi strategik dan berpotensi di mana perkara tersebut telah pun berada dalam makluman pihak pimpinan PAS Pusat.

Menurutnya, pembahagian kerusi-kerusi tersebut dibuat atas semangat kesepakatan parti-parti dalam Perikatan Nasional (PN) yang akan bersama-sama membangun dan membela rakyat negeri ini.

Beliau berkata bagi parti itu, PAS kawasan telah menyenaraikan tiga tiga nama dan dimasukkan ke dalam bank calon, dan keputusannya akan ditetapkan oleh Majlis Syura Ulama

Katanya, calon yang diluluskan bertanding akan menerima watikah di mana kerusi-kerusi ditandingi PAS nanti akan turut melibatkan calon bukan-Muslim iaitu dalam kalangan ahli Dewan Himpunan Pendukung PAS (DHPP).

Muhammad Fauzi turut menyentuh gelombang kebangkitan rakyat yang memberi sokongan kepada PN untuk dimobilisasi sehingga pembubaran DUN Pulau Pinang.

Antara isu yang berlaku di Pulau Pinang katanya, adalah sikap tidak demokratik kerajaan negeri diterajui DAP di mana telah memecat empat ADUN walaupun tempoh DUN bakal berakhir tidak lama lagi.

Selain itu, katanya kerajaan DAP melalui Majlis Agama Islam Negeri Pulau Pinang juga berkelakuan sama dalam tindakannya baru-baru ini.

Katanya tindakan autokratik dan tidak demokratik berlaku apabila mengetepikan pilihan anak kariah di beberapa masjid dalam pelantikan pengerusi masjid di negeri itu.


PN tak langgar kuasa Sultan tentukan siapa Menteri Besar Perak

Walaupun, Pesuruhjaya PAS Perak Razman Zakaria dan Setiausaha Bersatu Negeri Datuk Zainol Fadzi Paharudin antara calon Menteri Besar daripada Perikatan Nasional, jika menang Pilihan Raya Umum Ke-15 (PRU-15) ini, gabungan itu tidak akan mendahului kuasa Sultan Perak.

Pengerusi Perikatan Nasional Perak Datuk Seri Ahmad Faizal Azumu berkata berdua-duanya adalah antara pemimpin yang boleh dinamakan untuk memikul tanggungjawab itu jika mereka menang dalam pilihan raya 19 November ini.

“Nama yang kita sedia kenali, yang dah berpengalaman sebagi Exco negeri – Datuk Zainol Paharudin dan Razman Zakaria. Ini antara yang kita akan ketengahkan.

“Bagaimanapun semua 59 calon Perikatan Nasional di Perak layak dan mampu menjadi Menteri Besar.

“Tetapi Perikatan Nasional tak nak terjadi penderhakaan kepada Sultan dalam menunjukkan calon Menteri Besar kita,” katanya pada sidang media ketika lawatannya ke Tambun sebagai sebahagian daripada kempen PRU-15.

Ahmad Faizal akan mempertahankan kerusi Parlimen Tambun pada PRU-15 ini. Beliau akan berdepan Presiden PKR Datuk Seri Anwar Ibrahim dalam pertandingan empat penjuru.

Kedua-duanya, Zainol dan Razman pernah memegang jawatan Exco kerajaan negeri sebelum pembubaran Dewan Undangan Negeri Perak.

“Jika kita berjaya membentuk kerajaan, maka ini adalah antara beberapa nama yang kita akan bawa kepada Sultan,” katanya.

Sementara itu, Ahmad Faizal berkata terdapat kekeliruan dalam kalangan segelintir pengundi di kawasan Tambun yang tidak mengetahui beliau bertanding pada PRU-15 atas tiket Perikatan Nasional.

Menurutnya beliau telah menemui segelintir pihak yang menyangka beliau mewakili Pakatan Harapan (PH) dan Barisan Nasional (BN).

“Sokongan agak baik, tetapi kami perlu meneruskan kerja. Kita mesti mendekati rakyat dan menjelaskan usaha kita untuk mereka.

“Antara masalah yang kami hadapi semasa pertemuan dengan pengundi di sini ialah mereka tidak sedar saya mewakili Perikatan Nasional sekarang.

“Mereka memberi sokongan penuh kepada saya, tetapi pada masa yang sama, berkata mereka akan mengundi PH sebab mereka fikir saya masih di bawah panji PH seperti pilihan raya sebelum ini,” katanya.


Trak bergerak vaksinasi akan diperkenalkan, percepat proses suntikan

Kerajaan akan mengambil langkah untuk menggunakan trak bergerak bagi memberi suntikan di kawasan terpilih sekitar Kuala Lumpur yang menjadi punca penularan wabak Covid-19.

Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata perbincangan sudah dijalankan bersama Menteri Wilayah Persekutuan, Tan Sri Annuar Musa berhubung pendekatan baharu tersebut bertujuan untuk mempercepatkan proses pengambilan vaksin di kawasan-kawasan yang berisiko tinggi.

“Saya telah mengadakan perbincangan dengan Menteri Wilayah Persekutuan, Tan Sri Annuar Musa mengenai penggunaan mobile truck (trak bergerak) vaksinasi ke kawasan-kawasan tertentu di Wilayah Persekutuan yang menjadi kawasan penularan wabak Covid-19.

“Kita akan mula satu program pilot project untuk trak bergerak ini kita di Kuala Lumpur di kawasan PPR (projek perumahan rakyat) dan kawasan tapak pembinaan yang beroperasi semasa PKP,” katanya semasa sidang media khas hari ini.

Setakat 30 Mei, Kuala Lumpur mencatatkan jumlah pendaftaran vaksin sebanyak 1,013,678.

Sebanyak 311,150 orang sudah mendapat dos pertama dan 94,399 orang sudah menerima dos kedua di Kuala Lumpur setakat 30 Mei.

Langkah menggunakan trak bergerak ini adalah projek percubaan pertama memandangkan kepadatan penduduk yang ramai di kawasan-kawasan bandar di Kuala Lumpur yang memerlukan satu tindakan yang pantas untuk membendung penularan virus membunuh itu.

Dalam pada itu, Khairy Jamaluddin juga berkata negara akan menerima bekalan tambahan vaksin Pfizer pada 2 Jun ini sebanyak 222,300 disusuli 3 Jun sebanyak 191,880 dan pada 4 Jun sebanyak
30,420 dos.

Ini akan menjadikan jumlah dos vaksin daripada Pfizer yang telah dan akan dihantar adalah 3,196,440 setakat ini.


PAS alu-alukan siasatan pemalsuan dokumen, gesa siasat dalang PASLeak

Siasatan pihak polis bagi mengesan dalang yang terlibat dalam penularan dokumen palsu PASLeak adalah dialu-alukan, kata Ahli Jawatankuasa Pusatnya, Datuk Ahmad Amzad Hashim.

Amzad yang juga Timbalan Menteri Sains, Teknologi dan Inovasi menyarankan siasatan yang teliti dan mendalam bagi mencari pihak terlibat menularkan dokumen tidak sahih tersebut yang disifatkan cuba memecahbelahkan agenda perpaduan yang dibawa PAS.

Bagaimanapun, Amzad memberitahu setakat ini pihak berkuasa masih belum memanggil mana-mana pemimpin PAS berhubung dokumen palsu, PASLeak tersebut.

“Setakat ini kita tidak dimaklumkan ada antara pemimpin PAS sudah dipanggil selepas PDRM membuka kertas inkuiri untuk siasatan lanjut.

“PDRM juga disaran membuka kertas siasatan bagi menyiasat dan mengambil tindakan ke atas individu yang memalsukan dan menyebarkan dokumen berkenaan,” katanya dipetik laporan media.

Ahli Parlimen Kuala Terengganu itu juga berkata PAS bersedia memberi kerjasama dengan polis berhubung dokumen PASLeak tersebut yang dilihat sengaja memberi imej negatif terhadap parti mereka.

“Kita mengalu-alukan tindakan tegas PDRM Kuala Lumpur untuk membuka kertas inkuiri bagi memudahkan siasatan dilakukan.

“Kita juga turut bersedia pada bila-bila masa untuk memberi keterangan jika dipanggil untuk membantu PDRM,” katanya lagi.

Beliau juga menegaskan PAS tidak mempunyai masa untuk membincangkan komplot seperti yang didakwa dalam PASLeak, sebaliknya tumpuan utama parti adalah memperkukuhkan perpaduan.

Pendedahan dokumen PASLeak didakwa mengandungi perancangan sulit untuk menjatuhkan pemimpin UMNO yang tular di media sosial sebelum ini.

Ia adalah beberapa keratan didakwa minit mesyuarat yang menggariskan pelan untuk menjatuhkan UMNO dan Barisan Nasional termasuk rancangan menyegerakan usaha untuk memasukkan Presiden, Datuk Seri Ahmad Zahid Hamidi ke penjara.


Pengampunan diraja: Anwar kata Agong hubunginya, tak sama macam Najib

Presiden PKR, Datuk Seri Anwar Ibrahim menegaskan beliau tidak pernah membuat sebarang permohonan pengampunan diraja kepada Yang di-Pertuan Agong ketika itu, Sultan Muhammad V.

Beliau mendakwa dihubungi baginda pada malam kemenangan Pakatan Harapan (PH) pada Pilihan Raya Umum ke-14 (PRU-14) lalu dan menawarkan pengampunan diraja terhadap dirinya.

“Hari kami (PH) menang, malam itu Yang di-Pertuan Agong hubungi saya untuk beritahu, baginda akan guna kuasanya untuk dapatkan pengampunan (diraja) bagi saya kerana yakin apa yang saya lalui tidak adil,” katanya pada satu acara Pakatan Harapan (PH) di Pahang, malam tadi, menurut laporan FMT.

Beliau berkata demikian ketika wujud desas-desus mengatakan beliau tidak sesuai menjadi calon perdana menteri selepas menerima pengampunan diraja.

“Saya bukan Najib,” katanya yang merujuk kepada petisyen pengampunan diraja yang difailkan bekas perdana menteri, Datuk Seri Najib Razak pada 2 September lalu.

Sebelum ini, Mahkamah Persekutuan mengekalkan sabitan dan hukuman penjara 12 tahun dan denda RM210 juta yang dihadapi Najib dalam kes penyelewengan dana RM42 juta milik SRC International Sdn. Bhd.

Pada April 1999, Anwar dijatuhi hukuman penjara enam tahun atas tuduhan rasuah, dan pada Ogos 2000 beliau dijatuhkan hukuman penjara sembilan tahun kerana kesalahan liwat.

Pada 2004, beliau dibebaskan selepas sabitan liwatnya dibatalkan tetapi pembebasannya dibatalkan oleh Mahkamah Persekutuan pada Mac 2014.

Beliau kemudian menerima pengampunan diraja dan dibebaskan pada 2018 sebaik PH mentadbir negara.

Sebaik selesai menghadap Yang di-Pertuan Agong, Anwar dilaporkan menzahirkan ucapan terima kasih kepada Perdana Menteri ketika itu, Tun Dr Mahathir Mohamad kerana melancarkan proses pembebasan beliau.

Sebelum ini, Bernama turut melaporkan Dr Mahathir berkata PH akan mohon pengampunan diraja untuk Anwar.


Sidang DUN Kelantan ditangguh selepas dua ADUN positif Covid

Persidangan Dewan Undangan Negeri (DUN) Kelantan yang dijadualkan berlangsung sehingga Selasa (7 Dis) ini ditangguhkan lebih awal berikutan dua Ahli Dewan Undangan Negeri (ADUN) positif Covid-19.

Speaker DUN Datuk Abdullah Ya’kub berkata keputusan menangguhkan persidangan DUN ini terpaksa dilakukan bagi mengelak berlakunya penularan Covid-19 kepada orang lain, menurut laporan Bernama.

“Sepatutnya kita tamat persidangan pada 7 Dis depan..saya mendapat maklumat, dua ADUN iaitu dari Tanjong Mas (Rohani Ibrahim) dan ADUN Tendong (Mohd Rozi Muhamad) positif Covid-19, jadi kita terpaksa menangguhkan sidang DUN Kelantan sehingga diberitahu kelak,” katanya selepas Sidang DUN Kelantan di Kota Darulnaim hari ini.

Dalam perkembangan sama, Abdullah turut memaklumkan ADUN Kemuning Mohd Roseli Ismail sedang menjalani kuarantin kendiri kerana menjadi kontak rapat kepada anaknya yang positif Covid-19.

Sebelum menangguhkan Sidang DUN itu, Abdullah berkata Belanjawan Negeri Kelantan 2022 telah diluluskan sebulat suara, tanpa dibahaskan.

“Kita dapat tamatkan persidangan selepas lulus Belanjawan 2022 yang dibentangkan Menteri Besar Datuk Ahmad Yakob dan mengikut Perkara 29 peraturan dewan, Speaker berkuasa untuk menangguhkan dewan pada bila-bila masa,” katanya.

Belanjawan Kelantan 2022 bertemakan ‘Kelantan Maju Rakyat Sejahtera’ memperuntukkan sejumlah RM1.51 bilion sebagai perancangan berbelanja secara berhemat.

Ia melibatkan enam teras iaitu Transformasi Kewangan, Memacu Ekonomi, Pendidikan dan Agama, Kesejahteraan Rakyat, Pelindungan Sosial dan Kebajikan.


Veteran ATM tak berpencen juga dapat bantuan khas RM350

Bantuan Khas Kewangan (BKK) sebanyak RM350 secara sekali beri kepada satu juta pesara kerajaan yang diumumkan dalam pembentangan Bajet 2022 pada Jumaat lepas akan turut diberikan kepada golongan veteran Angkatan Tentera Malaysia (ATM) tidak berpencen.

Perdana Menteri Datuk Seri Ismail Sabri Yaakob berkata langkah itu selaras amalan semasa kerajaan yang prihatin terhadap golongan veteran ATM tidak berpencen agar turut menerima BKK.

Beliau berkata inisiatif berkenaan telah dilaksanakan pada Bajet 2021 dengan RM300 diberikan kepada kumpulan pesara.

Ismail Sabri berkata Jabatan Hal Ehwal Veteran (JHEV) menganggarkan sehingga kini terdapat kira-kira 300,000 veteran ATM terdiri daripada mereka yang berpencen, penerima pencen terbitan dan tidak berpencen.

“Namun daripada jumlah itu, hanya seramai 82,000 veteran ATM tidak berpencen telah berdaftar dengan JHEV sehingga 30 Sept 2021.

“Sehubungan itu, veteran ATM tidak berpencen yang belum berdaftar disarankan untuk berbuat demikian dengan JHEV agar BKK dapat disalurkan kepada mereka menjelang bulan Januari 2022,” katanya dalam satu kenyataan lapor Bernama hari ini.

Jumaat lepas, Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2022 di Dewan Rakyat berkata seramai satu juta pesara kerajaan akan menerima Bantuan Khas Kewangan berjumlah RM350.


Kes harian Covid-19 di Taiwan cecah 61,754 dengan 29 kematian

Taiwan melaporkan mengesan 61,754 kes tempatan baharu jangkitan Covid-19 pada Isnin.

Selain jumlah kes harian Covid-19 yang meningkat banyak, Taiwan juga merekodkan 29 kes kematiah terbaharu akibat jangkitan virus membunuh tersebut.

Menurut laporan, kes kematian paling muda melihatkan seorang pesakit berumur 20-an, manakala yang paling tua berumur 90-an.

Semua mangsa yang mati didapati mempunyai sejarah penyakit kronik, manakala lebih daripada separuh tidak sejarah vaksinasi.

Jumlah kes tertinggi dikesan di New Taipei, dengan 19,898 kes baharu. Yang tertinggi seterusnya ialah di Taipei dengan 9,274, diikuti Taoyuan dengan 8,635.

Daripada jumlah kes terbaharu pada Isnin, 148 orang mempunyai simptom sederhana hingga teruk.

Daripada jumlah pesakit yang mengalami simptom sederhana hingga teruk, 68 daripadanya didapati tidak divaksinasi, 12 orang sudah mendapat satu dos, 17 orang mempunyai dua dos dan 51 orang sudah menerima tiga dos vaksin Covid-19.

Taiwan juga merekodkan 57 kes import Covid-19 pada Isnin.

Pihak berkuasa kesihatan Taiwan mengumumkan pada Isnin, mereka yang berumur 65 tahun ke atas yang diuji positif Covid-19 akan diberi ubat antivirus Paxlovid.


MOTAC tak hadir prosiding isu kecoh di KLIA

Kementerian Pelancongan, Seni dan Budaya (MOTAC) tidak menghantar wakil untuk menghadiri mesyuarat bagi membincangkan kekecohan membabitkan seorang warga China di Lapangan Terbang Antarabangsa Kuala Lumpur (KLIA), Jun lalu.

Mesyuarat Jawatankuasa Pilihan Khas Parlimen Mengenai Hak Asasi Manusia, Pilihan Raya dan Pembaharuan Institusi (PSSC) ke-15 itu dijadualkan semalam.

Menurut Bernama, PSSC telah memanggil wakil daripada kementerian dan Persatuan Ejen Pelancongan dan Pengembaraan Malaysia (Matta) untuk memberikan maklumat berhubung perkara itu.

Bagaimanapun, Menteri MOTAC, Datuk Seri Tiong King Sing dikatakan mempunyai komitmen yang tidak dapat dielakkan selain telah dinasihati oleh peguam sebarang kenyataan tidak sesuai dikeluarkan kerana insiden itu masih dalam siasatan polis.

Bagaimanapun, menurut PSSC, prosiding itu tidak akan menyentuh mana-mana siasatan jenayah yang dikendalikan oleh Suruhanjaya Pencegahan Rasuah Malaysia (SPRM) atau polis justeru tidak wujud pertindihan siasatan antara jawatankuasa tersebut dengan SPRM atau polis.

“Adalah menjadi keperluan MOTAC hadir untuk memberi keterangan kepada jawatankuasa ini mengenai isu-isu berkaitan pengendalian proses Notis Penolakan Masuk (NTL) serta masalah bagi pelancong yang dikenakan notis NTL pada mesyuarat yang akan ditetapkan kelak,” kata jawatankuasa itu.

PSSC memaklumkan prosiding semalam menyentuh isu kekangan pengendalian proses NTL serta masalah bagi pelancong yang dikenakan notis NTL, aduan orang awam mengenai proses NTL dan cadangan penambahbaikan undang-undang selain sistem sedia ada.

Menurut jawatankuasa itu, wakil Matta yang hadir memberi penerangan ialah Presidennya, Nigel Wong; bekas Presiden, Datuk Tan Kok Liang; Pengurus Besar, Maziah Mihat; Exco Kerja Khas, Datuk Hamzah Rahmat serta Naib Presiden Penyelidikan dan Teknologi, Mohd Hizzat Mohd Shah.

Kenyataan itu menyebut prosiding berikutnya dijadualkan pada Rabu ini dan akan dibahagi kepada dua sesi iaitu penerangan daripada Kementerian Pengangkutan serta Malaysia Airports Holding yang disusuli oleh Kementerian Dalam Negeri dan Jabatan Imigresen.

Mengikut terma rujukan PSSC, jawatankuasa itu mengadakan prosiding untuk menyiasat isu berkaitan undang-undang sekatan migran seperti yang dinyatakan di bawah Seksyen 8 Akta Imigresen (1959/1963) dan proses NTL.

Prosiding itu ditubuhkan untuk menyiasat dan memahami sebarang isu berkaitan perundangan sedia ada dan memberi maklum balas kepada kerajaan tentang cara menambah baik undang-undang atau mencadangkan pindaan kepada Akta Imigresen dan bagaimana NTL diuruskan.

Pada 29 Jun lepas, kekecohan berlaku di KLIA membabitkan Tiong yang dikatakan cuba ‘menyelamatkan’ seorang wanita warga China yang dinafikan kemasukan ke negara ini sebaik tiba di KLIA namun warga China itu akhirnya dibenarkan masuk susulan campur tangannya.


Semua parti sudah sedia hadapi PRU-15 selepas Bajet 2023, tapi bila Parlimen bubar?

Semua parti politik ketika ini giat berkempen dan mempersiapkan jentera masing-masing untuk dikerah ke gelanggang pilihan raya umum ke-15 (PRU-15) selepas terdapat petanda jelas bila-bila masa sahaja Parlimen bakal dibubarkan.

Ketika desakan kuat datang daripada dalam UMNO sendiri yang mahu PRU-15 disegerakan, adakah Perdana Menteri Datuk Seri Ismail Sabri Yaakob mempunyai pilihan lain untuk mengelakkan daripada Parlimen dibubarkan seperti dikehendaki Presiden parti, Datuk Seri Ahmad Zahid Hamidi.

Untuk rekod, Zahid juga berdepan puluhan kes pendakwaan di mahkamah yang sedang berjalan dan sekiranya dijatuhi hukuman bersalah berkemungkinan hilang kelayakan untuk bertanding dalam PRU-15, perkara itu sangat membimbangkan Ahli Parlimen Bagan Datuk itu.

Mengambil kira faktor risiko tidak dapat bertanding tersebut, sudah pastinya terdapat keperluan untuk mendesak supaya PRU-15 diadakan sebelum mahkamah membuat penghakiman.

Bagaimanapun, adakah Ismail Sabri akan tunduk dengan desakan sedemikian, mengenepikan gesaan Presiden dan partinya untuk mengadakan PRU segera?

Lebih lama lagi PRU-15 ditangguhkan, lebih banyak serangan akan dihadapi Ismail Sabri, pengikut setia Datuk Seri Najib Razak seperti Datuk Lokman Noor Adam dan Isham Jalil hampir saban hari menjadi pendesak menggesa agar pilihan raya diadakan dengan segera atas alasan UMNO kini sudah kuat dan mampu menang besar.

Ketika ini pun, Ismail Sabri sudah dihamburkan dengan kritikan yang agak kasar atau boleh dikatakan kurang ajar daripada kedua-dua pengikut Najib ini. Jadi tidak hairan, tindakan keras dan tegas diambil terhadap Lokman selepas polis menyiasatnya.

Mengikut teori Lokman dan Isham, sekiranya UMNO menang besar, bos mereka akan dapat dibebaskan dengan kerajaan memohon pengampuan daripada Yang di-Pertuan Agong seperti yang dilakukan kerajaan Pakatan Harapan (PH) sebelum ini terhadap pembebasan Datuk Seri Anwar Ibrahim.

Jadi desakan PRU-15 diawalkan menurut sisi pandangan pengikut Najib adalah satu-satunya jalan yang dimiliki mereka untuk membebaskan bekas Perdana Menteri itu daripada hukuman penjara dihadapinya.

Terdahulu, semasa wawancara baru-baru ini dengan pengamal media arus perdana yang terpilih dengan Ismail Sabri, Naib Presiden itu memberitahu hubungannya dengan Zahid sangat rapat dan sangat menghormatinya sebagai ketua parti tersebut.

Malah Ismail Sabri berkata beliau adalah orang parti dan pastinya akan menghormati setiap keputusan yang dibuat parti, tapi adakah beliau akan menghormati dan mengikut cakap Zahid supaya diadakan segera PRU-15?

Dalam perkembangan yang lain, pembentangan Bajet 2023 nampaknya juga sudah diawalkan pada minggu pertama Oktober bulan depan, terdapat pelbagai spekulasi sedang berlegar-legar berkemungkinan Parlimen bakal dibubarkan selepas itu.

Bajet 2023 akan dibentang pada 7 Oktober, ia lebih awal tiga minggu daripada yang dijadualkan dan beberapa penganalisis politik berkata ia adalah petanda besar PRU-15 bakal diadakan dengan sudah pastinya ia bakal menjadi belanjawan pilihan raya bagi mendapatkan sokongan rakyat.

Sebelum itu, beberapa kes berprofil tinggi melibatkan pemimpin UMNO masih sedang berjalan pada bulan ini selepas Najib dihukum penjara 12 tahun pada bulan lalu, antaranya kes rasuah Zahid sendiri, kes rasuah Datuk Seri Bung Moktar Radin dan isterinya, kes rasuah Datuk Seri Azeez Rahim dan termasuk kes melibatkan Datin Seri Rosmah Mansor.

Kes-kes mahkamah yang berjalan ini sangat ikonik kerana nama-nama pemimpin besar ini antara yang sinonim dikatakan rapat dengan Najib sebelum ini.

Sepanjang dua minggu ini, semua parti politik sibuk mengadakan mesyuarat dan konvensyen masing-masing, bagaimanapun UMNO lebih menarik kerana selain pemimpin utamanya menjelajah ke seluruh negara untuk menggerakkan jentera pilihan raya, kumpulan pro-Najib pula menggerakkan kempen bersolidariti terhadap hukuman yang dijatuhkan.

Langkah tersebut dilihat serampang dua mata, UMNO menggunakan isu pemenjaraan Najib untuk mendapatkan simpati rakyat dan pada masa sama mahu rakyat memilih mereka supaya dapat menjadi dominan semula.

Namun, hasil pemerhatian sepanjang perjalanan kempen untuk mendapatkan belas kasihan kepada Najib, ia seakan tidak mendapat sambutan menggalakkan. Malah perhimpunan baru-baru ini di tempat Najib sendiri, Pekan juga gagal menghimpunkan orang ramai.

Hanya kelihatan pengundi saluran satu yang lebih ramai, jumlah kehadiran juga agak mengecewakan apabila tidak sampai seratus orang berhimpun pada hujung minggu lalu. Adakah kes Najib sendiri tidak diendahkan pengundi di kawasannya sendiri?

Walaupun pelbagai ramalan dan spekulasi berlegar PRU-15 bakal diadakan selepas pembentangan Bajet 2023 pada Oktober, adakah ia akan menjadi kenyataan.

Terbaharu, Jabatan Meteorologi Malaysia (MetMalaysia) sudah mengeluarkan amaran berhubung cuaca lembap yang bakal dihadapi negara kerana fasa peralihan monsun pada Oktober ini.

“Pada bulan Oktober 2022, kebanyakkan negeri di Semenanjung dijangka akan menerima taburan hujan pada paras purata di antara 150mm sehingga 350mm,” kata MetMalaysia dalam hantaran di Facebook.

Menerusi ramalan terbaharu itu, dijangka taburan hujan akan meningkat disertai dengan ribut petir, terdapat kemungkinan juga banjir akan melanda negara seperti tahun lalu.

Dalam keributan UMNO mendesak supaya PRU-15 diadakan segera, negara juga diramalkan bakal berdepan cuaca ribut pada Oktober, mana satu keutamaan Ismail Sabri, adakah ribut dalam UMNO atau ribut yang bakal dihadapi rakyat pada Oktober nanti?


Ezam lompat parti lagi

Bekas ahli UMNO dan pemimpin PKR Datuk Mohamad Ezam Mohd Nor sah menyertai Barisan Jemaah Islamiah Se-Malaysia (Berjasa) , salah satu parti serpihan PAS berkuat kuasa 1 Mei lalu.

Penyertaan Ezam ke dalam Berjasa disahkan Setiausaha Agung parti itu Muhammad Lukman Al Hakim Muhammad dalam satu kenyataan semalam.

Ini adalah kali ketiga Ezam yang suatu ketika dahulu menjadi orang kuat Pengerusi Pakatan Harapan (PH) Datuk Seri Anwar Ibrahim, menukar perjuangan politik dalam parti yang berbeza.

Sebelum ini beliau adalah ahli UMNO, namun keluar dan menyertai PKR pada 1998 sebelum keluar pada 2007.

Bagaimanapun, Ezam kembali kepada UMNO pada 28 Mei 2008 dan dilantik sebagai Pengarah Komunikasi Kementerian Kewangan mulai 2014 hingga 2016 ketika Datuk Seri Najib Razak menjadi Presiden UMNO, Perdana Menteri dan Menteri Kewangan.

Ezam kemudian mengumumkan keluar daripada UMNO pada Oktober 2016, setelah kononnya gagal melaksanakan transformasi dalam kerajaan, terutama berkaitan Akta Rahsia Rasmi.

Mengulas lanjut, Muhammad Lukman berkata walaupun penyertaan itu menjadi bualan ramai, ia tidak mengejutkan kerana Berjasa merekodkan peningkatan keahlian yang memberangsangkan sejak setahun lalu.

“Berjasa yang terkenal sebagai sebuah parti kepimpinan baharu yang menampilkan gaya politik berteraskan integriti, hikmah dan mempertahankan watan (tanahair) sentiasa terbuka dan berbesar hati menerima masuk mana-mana tokoh politik mahupun figura nasional yang bersetuju dengan agenda serta prinsip parti.

“Berjasa juga sentiasa terbuka dalam membentuk permuafakatan politik baharu yang lebih segar.

“Ini sebagai solusi kepada kemelut kredibiliti dan konflik kestabilan politik yang melanda negara disebabkan ketamakan parti-parti utama besar negara,” katanya.


Letusan Anak Krakatau: Penduduk diarah waspada tsunami malam

Badan Meteorologi, Klimatologi dan Geofizik Indonesia, (BMKG) mengeluarkan amaran kemungkinan berlaku tsunami dalam masa terdekat, susulan letusan gunung berapi aktif Anak Krakatau.

Ketua BMKG Dwikorita Karnawati meminta penduduk yang tinggal di pantai selatan Jawa dan Sumatera supaya peka dengan pembentukan ombak tsunami, terutama pada waktu malam.

Amaran ini dikeluarkan susulan status aktiviti Anak Krakatau dinaikkan daripada langkah berjaga-jaga Tahap Dua kepada waspada Tahap Tiga, katanya.

“Kehadiran ombak tsunami sukar untuk dikesan atau disedari pada waktu malam. Oleh itu, saya minta agar penduduk di kawasan terlibat untuk sentiasa berjaga-jaga,” katanya.

Beliau berkata BMKG bersama Pusat Vulkanologi Tebatan Bahaya Geologi (PVMBG) akan terus memantau paras laut dari semasa ke semasa.

Pemangku Ketua Pusat Penerangan dan Komunikasi Bencana Badan Pengurusan Bencana Negara (BNPB), Abdul Muhari berharap orang ramai sentiasa memberi perhatian kepada maklumat pelbagai institusi berhubung keadaan terkini Gunung Anak Krakatau.

“Keadaan yang membawa kepada situasi bencana yang berpotensi pasti akan dimaklumkan.

“Jadi, kita harap orang ramai memberi perhatian kepada pengumuman yang dibuat oleh agensi kerajaan dan tidak terpengaruh dengan isu tidak bertanggungjawab,” katanya.

Aktiviti letusan lahar panas Gunung Anak Krakatau dilaporkan semakin aktif sejak hujung minggu lalu.

Ketua Agensi Geologi, Eko Budi berkata, terdapat perubahan ketara dalam letusan gunung berapi itu.

Bagaimanapun, Ketua Kajian Vulkanologi Indonesia (PVMBG), Hendra Gunawan memberi jaminan keadaan itu tidak mengganggu aliran mudik lebaran minggu hadapan. – Agensi


Pemuda PKR mengaku kritikal berdepan PRN enam negeri

Ketua Pergerakan Pemuda PKR, Adam Adli Abdul Halim mengakui mereka berdepan cabaran lebih kritikal dalam menghadapi enam Pilihan Raya Negeri (PRN) yang dijadual pertengahan tahun ini.

Dalam ucapan penggulungan pada kongres khas PKR di Shah Alam, hari ini (Satu, 18 Mac 2023) beliau berkata, ini kerana pengundi tidak hanya akan menilai calon semata-mata tetapi juga prestasi Kerajaan Persekutuan.

Kerajaan Persekutuan kini diketuai Pakatan Harapan (PH) disertai PKR; DAP; AMANAH; UMNO; MCA; MIC; Gabungan Rakyat Sabah (GRS); Gabungan Parti Sarawak (GPS); WARISAN; dan beberapa parti kecil lain, termasuk Bebas.

“Kita sekarang berhadapan dengan PRN di enam buah negeri yang sebenarnya kritikal.

“Hari ini kita bukan lagi pembangkang. Hari ini kita adalah kerajaan, penilaian yang dibuat ke atas kita bukan semata-mata ke atas siapa yang kita tampilkan.

“Tapi yang paling penting adalah soal membuktikan kita sebagai sebuah kerajaan yang mampu menjaga kepentingan rakyat dan negara,” katanya.

“Pimpinan negara bukan Anwar sahaja, ia adalah tanggungjawab semua kita.

“Kita harus akui PRN yang akan datang, kita masih perlu membaiki banyak perkara dan perlu memberi perhatian kepada keluh kesah yang banyak disuarakan oleh akar umbi.

“Kita tidak lagi boleh bekerja secara bersendirian. Kita perlu bekerja secara kumpulan melibatkan semua orang,” katanya menurut Mkini.

Enam negeri – Kedah, Kelantan dan Terengganu yang diperintah Perikatan Nasional melalui PAS; dan Selangor, Negeri Sembilan (PH-PKR) serta Pulau Pinang (PH-DAP) – dijadual mengadakan PRN, pertengahan tahun ini.

PH yang dikuasai lebih ramai wakil rakyat DAP, akan bekerjasama dengan UMNO bagi menghadapi gabungan Perikatan Nasional yang terdiri daripada Bersatu, PAS dan Gerakan.


Jangan undi ‘orang gila’ ajak PRU segera: Pengarah Pilihanraya PAS

Pengarah Pilihanraya PAS Datuk Seri Muhammad Sanusi Md Nor mengingatkan pemilih supaya tidak mengundi ‘orang gila’ yang mahukan Pilihan Raya Umum Ke-15 (PRU-15) diadakan segera, tatkala negara dan rakyat berdepan ancaman bencana, selain masalah ekonomi.

Menurutnya tatkala semua agensi kerajaan kini dalam persediaan menghadapi Fasa Peralihan Monsun – daripada Monsun Barat Daya ke Monsun Timur Laut yang biasanya membawa hujan lebat dan banjir setiap tahun – ada pihak yang mendesak PRU-15 diadakan segera.

Menteri Besar Kedah itu berkata laporan Jabatan Meteorologi (MetMalaysia) meramalkan berlakunya banjir besar sekarang ini hingga Mac tahun hadapan akibat peralihan Monsun Timur Laut

Bagaimanapun, katanya, ada pihak tidak mempedulikan amaran itu dan terus mendesak PRU-15 diadakan sehingga menyatakan sanggup berkempen meredah banjir tanpa mempedulikan nasib rakyat.

“Kita dapat laporan MetMalaysia meramalkan dijangka berlaku banjir besar di Semenanjung, Sabah dan Sarawak akibat pemanasan global dengan semua agensi Persekutuan dan negeri diarah membuat persediaan rapi.

“Tiba-tiba ada orang gila ajak buat pilihan raya. Ini sejenis gila apabila ajak orang kempen dalam banjir. Dia kata pilihan raya dalam banjir sekalipun kita redah, mereka tak ada kerja hingga sanggup buat kerja ini.

“Apabila MetMalaysia kata banjir hingga Mac 2023, buatlah pilihan raya April. Masa itu semua orang boleh keluar mengundi. Kita pun senang berkempen, tak perlu selak kain lalu celah air nak berkempen ke rumah orang,” katanya menurut BH tanpa merujuk kepada orang atau pihak terbabit.

Beliau berkata demikian ketika berucap pada Majlis Perasmian Penutup Program Jelajah Kedah Sejahtera Daerah Kota Setar di Masjid Nurul Ihsan, Langgar, hari ini (7 Oktober 2022).

Untuk rekod, MetMalaysia meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Majlis Tertinggi (MT) UMNO yang dipengeruskan Datuk Seri Ahmad Zahid Hamidi pada 30 September lalu memutuskan PRU-15 perlu diadakan tahun ini juga, dengan Naib Presidennya yang juga Perdana Menteri Datuk Seri Ismail Sabri Yaakob telah menghadap Yang di-Pertuan Agong semalam, tetapi dikatakan tidak membincangkan isu pembubaran Parlimen ke-14.

Pada 17 September lalu, Zahid dilaporkan berkata Barisan Nasional (BN) sanggup meredah banjir dan hujan lebat, jika PRU-15 diadakan tahun ini, lapor BH.

Menyifatkan isyarat yang diberikan ahli UMNO supaya PRU-15 diadakan dalam masa terdekat ini adalah jelas dan nyata, Zahid dilaporkan berkata:

“Kita tengah tunggu tarikh keramat, namun kita tahu ada kekangan akhir tahun ini iaitu banjir, hujan lebat dan angin monsun Timur Laut tetapi kalau Perdana Menteri bubar masa banjir pun, sanggup redah banjir untuk bertanding.

“Isyaratnya adalah jelas dan nyata…’top five’ diberikan mandat untuk berbincang tetapi tarikh belum ditetapkan.”

Mengulas lanjut, Muhammad Sanusi berkata keadaan menjadi sukar kepada semua pihak, termasuk polis yang bertanggungjawab menjaga keamanan, jika PRU-15 diadakan dalam keadaan banjir.

“Tetapi kerana mereka mahu bubar Parlimen juga, maka kita mungkin kena mengundi Parlimen. Jika pengundi rasa susah untuk mengundi (dalam banjir), maka jangan undi orang gila itu.

“Saya tidak kata pada sesiapa, tetapi pada orang gila yang ajak pengundi berenang ke pusat mengundi,” katanya.


Tok Mat cadang Bajet 2023 dibentang awal supaya PRU-15 boleh disegerakan

Jika sebelum ini Tun Dr Mahathir Mohamad meramalkan pilihan raya umum ke-15 (PRU-15) akan diadakan selepas pembentangan Bajet 2023, kini Datuk Seri Mohamad Hasan juga berkongsi pandangan sama.

Timbalan Presiden UMNO itu juga memberi pandangan PRU-15 sesuai diadakan sekitar Oktober hingga sebelum hujung November depan, malah mencadangkan supaya Perdana Menteri Datuk Seri Ismail Sabri Yaakob membentangkan belanjawa lebih awal kali ini.

“Ini pandangan saya sendiri dan bukan Perdana Menteri yang cakap. Saya mencadangkan supaya kita awalkan pembentangan bajet untuk mengelak PRU diadakan pada sekitar hujung November dan Disember kerana selalunya berlaku banjir ketika itu.

“Lazimnya, pembentangan bajet akan dibuat pada minggu ketiga Oktober. Jika kita awalkan pembentangan bajet kepada minggu pertama dan kemudian membubarkan Parlimen, ia akan mengambil masa dalam satu bulan setengah untuk PRU diadakan.

“Jadi, ia masih berada pada awal dan pertengahan November. Banjir pun dijangka belum lagi berlaku pada waktu itu. Namun, jika buat pada awal Oktober pun tiada masalah,” katanya dipetik laporan BH hari ini.

Mohamad atau Tok Mat terdahulu bertemu dengan Jentera Pilihan Raya Barisan Nasional Perlis di Kangar.

Mengulas lanjut mengenai gesaan Pakatan Harapan (PH) yang berhasrat mahu menyambung Memorandum Persefahaman (MoU) Transformasi dan Kestabilan Politik, Mohamad berharap ia tidak disambung supaya UMNO tidak terikat dengan sebarang perjanjian seperti sebelum ini.

“Kita faham berhubung tarikh 30 Julai ini dan menghormatinya. Kita akan melihat dulu perkembangannya sebelum merangka strategi. Sebelum ini, memanglah kita mahu PRU diawalkan tetapi disebabkan adanya MoU itu, maka kita menghormatinya.

“Namun, kita berharap MoU itu tidak disambung agar kita boleh bebas daripada ikatan MoU berkenaan. Jika kita sudah bebas. maka senanglah kita memberi pandangan kepada Naib Presiden UMNO (Datuk Seri Ismail Sabri Yaakob) untuk merangka strategi parti yang seterusnya,” katanya lagi.

Sebelum ini, Presiden UMNO Datuk Seri Ahmad Zahid Hamidi terus mendesak agar PRU-15 diadakan segera.

Dalam catatan Facebooknya, Zahid berkata bukan UMNO sahaja yang mahu Parlimen dibubarkan dan memberi laluan kepada pilihan raya akan datang.

Beliau mendakwa bekas Pengerusi Jawatankuasa Pembaharuan Pilihan Raya yang juga bekas Pengerusi Suruhanjaya Pilihan Raya (SPR) Tan Sri Abdul Rashid Abdul Rahman juga mahu PRU-15 diadakan segera supaya mandat sah demokrasi perlu dikembalikan” kepada rakyat.

Zahid menulis: “Kerajaan (sekarang) pula tidak stabil kerana terdapat pelbagai watak dan parti dan ini tidak baik untuk negara.”

“Beliau (Rashid) menambah ekonomi semakin teruk dan pelabur lari,” kata Zahid sebelum ini.

UMNO pada Mac lalu semasa Perhimpunan Agung UMNO (PAU) lalu membuat ketetapan supaya “Top 5” berbincang tarikh PRU-15, namun sehingga hari ini tidak pernah berlangsung perbincangan sesama pemimpin tertinggi parti itu.

Utusan Malaysia mendedahkan tidak ada perbincangan “Top 5” pernah diadakan sejak Mac lalu dengan memetik laporan daripada sumber dalaman parti, ia sekaligus mencetuskan spekulasi berhubung keretakan dalam parti tersebut.

Lima pimpinan tertinggi UMNO itu ialah Zahid Hamidi; Timbalan Presiden, Mohamad dan tiga Naib Presiden iaitu Ismail Sabri, Datuk Seri Mahdzir Khalid dan Datuk Seri Mohamed Khaled Nordin.


Bazar Ramadan di Wilayah Persekutuan tahun ini dibenarkan

Bazar Ramadan di Wilayah Persekutuan Kuala Lumpur, Putrajaya dan Labuan dibenarkan beroperasi pada tahun ini dengan mengguna pakai prosedur operasi standard (SOP) Covid-19 sedia ada, kata Menteri Wilayah Persekutuan Datuk Seri Dr Shahidan Kassim.

Beliau berkata lesen bagi pengoperasian Bazar Ramadan akan diberikan kepada individu yang ingin berniaga bagi menggerakkan aktiviti ekonomi di Wilayah Persekutuan, lapor Bernama.

“Bazar Ramadan akan dibuka seluas-luasnya untuk yang ingin berniaga. Jika dapat lesen berniaga, mereka perlu berniaga dan jangan beri orang lain berniaga.

“Sekarang adalah pasca Covid-19 dan kita perlu gerakkan aktiviti ekonomi,” katanya kepada pemberita selepas melakukan tinjauan Agrobazaar dan Karnival Trak Makanan Putrajaya, di sini hari ini.

Pada tahun lepas, pengoperasian Bazar Ramadan di semua Wilayah Persekutuan dibenarkan dengan pematuhan SOP ketat antaranya kawalan keluar masuk pengunjung dan penjarakan fizikal.

Mengenai kebimbangan peningkatan kes Covid-19, Shahidan berkata Kementerian Wilayah Persekutuan (KWP) turut memantau rapi perkembangan itu dan menasihatkan orang ramai agar tidak berkunjung ke tempat tumpuan umum bagi mengekang penularan wabak tersebut.

“Aktiviti perniagaan akan terus berjalan, namun perjumpaan dalam skala besar perlu dielakkan,” katanya.

Terdahulu, Shahidan menanam pokok tekoma atau nama saintifiknya Tabebuia Rosea yang terkenal dengan nama julukan pokok Sakura Malaysia, di pesisiran Tasik Putrajaya, Presint 2 di sini sempena kempen penanaman 400,000 pokok di Wilayah Persekutuan Putrajaya.

Menurut Perbadanan Putrajaya (PPj), pokok yang ditanam Shahidan merupakan pokok ke-50,000 yang ditanam di Putrajaya.


Kritik Rafizi, PKR persoal tahap pemikiran Puad yang mahukan populariti saja

Ekoran kritikan terhadap Rafizi Ramli semalam, PKR mempertahankan pemimpin nombor dua mereka itu dengan membidas Ahli Majlis Kerja Tertinggi (MKT) UMNO Datuk Dr Mohd Puad Zarkashi sebagai tidak peka.

Timbalan Ketua Penerangan PKR, Datuk R Ramanan mempersoalkan tahap pemikiran Puad yang didakwanya tidak peka dengan langkah sedang diambil kerajaan untuk membantu rakyat yang sedang bergelut dengan kedudukan ekonomi dan kewangan ketika ini.

“Saya juga ingin mempersoal tahap pemikiran Puad bila beliau bertanya mengenai ketiadaan dasar yang lebih baik berbanding Bantuan Rakyat 1 Malaysia (BR1M), adakah beliau maksudkan BR1M adalah dasar terbaik yang pernah ada?

“Jika ini tahap pemikiran Puad, saya ingin nyatakan BR1M bukanlah dasar terbaik kerana ia tidak dapat membantu meningkatkan taraf ekonomi rakyat,” katanya dalam kenyataan, hari ini.

Beliau berkata demikian mengulas kenyataan Puad yang tidak nampak langkah signifikan untuk ekonomi negara dari Menteri Ekonomi, Rafizi.

Puad juga mempersoal ketiadaan dasar yang lebih baik berbanding BR1M.

Ramanan yang juga Ahli Parlimen Sungai Buloh berkata, banyak Inisiatif diperkenalkan Kementerian Ekonomi seperti pelaksanaan Inisiatif Usahawan Makanan (INSAN) di bawah Inisiatif Pendapatan Rakyat (IPR).

Katanya,inisiatif serampang dua mata dengan membantu meningkatkan pendapatan usahawan makanan selain rakyat dapat membeli makanan dengan murah sehingga RM2.

“Beberapa peniaga mesin layan diri di bawah IPR menerima pendapatan bulanan melebihi RM2,000 dan ada yang mendapat pendapatan mingguan sehingga RM1,000.

“Ini jelas kejayaan inisiatif di bawah Kementerian Ekonomi dalam membantu meningkatkan pendapatan rakyat,” katanya

Beliau menjelaskan program INSAN juga akan diperluas dan begitu juga inisiatif lain di bawah IPR termasuk Inisiatif Usahawan Tani (INTAN) apabila Rafizi mengumumkan tanah seluas 323 hektar milik kerajaan persekutuan dikenal pasti untuk projek tanaman fertigasi bagi membantu golongan miskin tegar dan kumpulan B40.

“Daripada kerajaan terus menerus ‘suap’ rakyat seperti apa yang dikatakan Puad sebagai ‘dasar terbaik’, adalah lebih baik kerajaan bantu meningkatkan ekonomi rakyat untuk jangka masa panjang.

“Saya faham beliau mengharapkan sesuatu yang besar namun saya yakin beliau sendiri tidak tahu apa perlu dilakukan kerana tidak ada inisiatif yang menjadi ‘wow factor’ dalam Kementerian Ekonomi melainkan perkembangan positif ekonomi secara berperingkat dan memerlukan masa,” katanya

Ramanan juga menasihatkan Mohd Puad agar tidak terlalu gopoh dalam mengeluarkan kenyataan.

“Beliau seharusnya selidik dan membantu kerajaan menerangkan pelbagai inisiatif kerajaan termasuk IPR di bawah Kementerian Ekonomi.

“Puad juga cuba melakukan provokasi dengan menyatakan “Rafizi turun, ringgit naik.” Saya yakin Mohd Puad tahu penyusutan nilai ringgit sejak Februari 2023 adalah rentetan daripada pelbagai krisis yang berlaku di Amerika Syarikat (AS) dan keadaan itu berada di luar kawalan kerajaan,” katanya.

Beliau berkata, sebagai salah seorang pemimpin parti politik dalam Kerajaan Perpaduan, Puad seharusnya membantu menerangkan kepada rakyat bukannya mencari populariti dengan cuba menimbulkan keraguan serta menyampaikan perkara yang tidak benar.

“Ada lagi cara lain yang lebih baik untuk beliau mencari populariti,” katanya


Di mahkamah, Najib isytihar miliki aset RM4.49 juta termasuk 5 kereta Mercedes

Datuk Seri Najib Razak yang menghadapi perintah injunksi mareva membuat pengisytiharan di mahkamah hanya mempunyai aset bernilai RM4.49 juta setakat 30 Jun.

Dalam pemfailan di Mahkamah Tinggi Kuala Lumpur, Najib mengikrarkan asetnya yang terdiri daripada beberapa buah kenderaan dan hartanah, antaranya lima buah kereta Mercedes yang dihadiahkan kepadanya sebelum ini, menurut laporan Malaysiakini hari ini.

Malaysiakini juga mendapatkan pengesahan berhubung pengisytiharan dengan peguam Najib, Muhammad Farhan Muhammad Shafee yang memberitahu ia dibuat pada 20 Julai lalu.

Antara aset yang diperakukan dalam eksibit adalah lima buah kereta Mercedez Benz yang diperoleh sebagai hadiah, selain motosikal Kawasaki ZG.

Hanya motosikal Honda EX5 yang dianggarkan bernilai RM2,000 dan sebuah Mercedez Benz diperoleh sendiri.

Kesemuanya menggunakan nombor pendaftaran 11, selain sebuah kereta dengan nombor pendaftaran 1 dan motosikal Kawasaki ZG dengan nombor 1100.

Bagi hartanah pula, Najib mengikrarkan memiliki tanah di Kuantan, Pekan, Bentong serta bangunan di Semenyih dan Awana Condo, Genting Highland yang dianggarkan bernilai antara RM30 hingga RM150,000.

SRC International Sdn Bhd dan sebuah anak syarikatnya pada 24 Mac memperoleh perintah injunksi mareva untuk menghalang Najib daripada memindahkan atau melupuskan aset bernilai sehingga RM42 juta.

Mahkamah juga mengarahkan Najib mendedahkan kepada peguam SRC (plaintif) secara bertulis asetnya dalam atau luar Malaysia dalam tempoh 30 hari selepas perintah itu diserahkan.

Bekas Perdana Menteri itu hanya dibenar mengeluarkan dan membelanjakan wang daripada sebuah akaun bank atau sumber lain tidak melebihi RM100,000 sebulan untuk perbelanjaan sara hidup dan guaman.

Injunksi mareva adalah perintah menghalang seseorang daripada melupuskan harta sementara menunggu penyelesaian tindakan undang-undang.

Pada 8 Februari, Pesuruhjaya Kehakiman Atan Mustaffa Yussof Ahmad membenarkan permohonan ex-parte (sebelah pihak) bagi injunksi mareva oleh 1Malaysia Development Berhad (1MDB) dan Global Diversified Investment Company Limited (dahulunya dikenali sebagai 1MDB Global Investments Limited), yang masing-masing merupakan plaintif pertama dan kelima, dalam saman 1MDB terhadap Najib dan beberapa orang lagi.


Kedudukan Noraini goyah, kerusi Ketua Wanita bakal jadi rebutan

Kedudukan Ahli Parlimen Parit Sulong, Datuk Seri Noraini Ahmad sebagai Ketua Wanita UMNO kini ‘goyah’ dan tidak kuat kerana beliau telah diketepikan daripada menjadi menteri Kabinet kerajaan Pakatan Harapan-Barisan Nasional (PH-BN).

Keadaan itu membuka peluang kepada pesaing lain untuk bertanding merebut kedudukan ketua sayap paling penting UMNO, pada pemilihan parti akan datang.

Perkara ini diakui penganalisis politik Universiti Putra Malaysia (UPM), Prof Madya Dr Mohd Izani Mohd Zain yang menjangkakan akan berlaku pertandingan merebut kerusi Ketua Wanita UMNO setelah pergerakan itu dilaporkan berdepan pergolakan.

Beliau tidak dapat dinafikan dalam keadaan sekarang, memang akan berlaku pertandingan bagi jawatan itu.

Ini kerana katanya, kedudukan Noraini tidak cukup kuat kerana beliau tidak dilantik dalam Kabinet.

“Walaupun menang mempertahanan Parlimen Parit Sulong tetapi beliau tidak dipilih dalam kerajaan sebagai menteri. Jadi orang nampak di situ ada peluang untuk mencabar jawatan beliau,” katanya menurut BH.

Justeru, Mohd Izani berkata, Wanita UMNO perlu mengambil peluang dalam pemilihan nanti untuk menentukan siapa individu yang paling layak untuk memimpin pergerakan itu.

Katanya, Wanita UMNO adalah sayap yang sangat penting dan menjadi tulang belakang kepada UMNO selama ini.

“Ketua Wanita yang dipilih nanti mesti dapat menggerakkan dan mengumpul kekuatan UMNO melalui sokongan wanita di seluruh negara,” katanya.

Mengenai dakwaan majoriti Ketua Wanita UMNO Bahagian mahu bekas ketuanya, Tan Sri Shahrizat Abdul Jalil kembali menerajui kepimpinan Wanita UMNO, Mohd Izani berkata, sepatutnya tahap Shahrizat ketika ini adalah menjadi mentor atau penasihat.

“Saya tidak nampak keperluan atau relevannya beliau masuk dalam arus perdana. Beliau lebih sesuai bertindak sebagai tokoh lama atau veteran yang boleh membantu UMNO.

“Tetapi terpulang kepada Wanita UMNO jika mereka melihat Shahrizat yang layak dan boleh menggerakkan Wanita dengan lebih baik. Saya kira itu pilihan Wanita UMNO yang perlu dihormati,” katanya.

Namun beliau berkata, pada masa sama sudah pasti akan melihat UMNO seperti ketandusan pemimpin.

Katanya, dengan memilih pemimpin lain menerajui sayap itu, sudah pasti akan dapat melahirkan pemimpin muka baharu yang dapat teruskan perjuangan parti untuk menarik minat orang muda,” katanya.

Jumaat lalu, dilaporkan majoriti Ketua Wanita UMNO Bahagian mahu Shahrizat kembali menerajui kepimpinan Wanita UMNO selepas pemilihan parti itu bulan depan.

Ketua Wanita UMNO Kota Melaka, Datuk Haryaty Hamdzah, dilaporkan berkata seramai 147 Ketua Wanita UMNO Bahagian membuat keputusan itu dalam satu pertemuan dengan Shahrizat baru-baru ini.


Depresi sewaktu ‘lockdown’ pandemik

Sebenarnya, kemurungan atau dalam English adalah Depression biasanya disebabkan oleh gabungan tekanan daripada peristiwa-peristiwa hidup dahulu (kisah lampau), perkara semasa (contohnya PKP) dan peristiwa yang berlaku secara berpanjangan dan berterusan (contohnya kehilangan sumber pendapatan, terperangkap dalam hubungan toksik, tekanan di tempat kerja, dan pengasingan atau isolation).

Namun, seseorang individu akan lebih berisiko untuk mengalami kemurungan jika mereka mempunyai ahli keluarga yang mengalami kemurungan, personaliti neurotik (e.g. senang risau, keyakinan diri yang rendah), mempunyai penyakit chronic serta penyalahgunaan dadah atau alkohol. Jadi jawapan ringkasnya, PKP boleh menjadi faktor “triggering” atau pencetus dan faktor “maintaining” kepada kemurungan untuk sesetengah individu.

In fact, depression is usually caused by a combination of stress from past life events (past stories), current things (e.g. PKP) and events that occur long and continuously (e.g. loss of source of income, trapped in toxic relationships, stress in the workplace, and isolation or isolation).

However, an individual will be more at risk for developing depression if they have a family member who suffers from depression, a neurotic personality (e.g. anxious, low self -confidence), has a chronic illness as well as drug or alcohol abuse. So the short answer is, PKP can be a “triggering” factor or a trigger and a “maintaining” factor to depression
for some individuals.

Sebagai seorang pakar klinikal psikologi, apa bentuk terapi yang kita sendiri boleh lakukan untuk mengesan dan mengurangkan implikasi pencetus terhadap kesihatan mental kita?

Inconsistent food intake, not engaging with any activities at home, seeing the Covid case numbers fluctuate, all of this may seem like a “trigger” that leads to extreme anxiety and depression. As a clinical psychologist, what forms of therapy can we ourselves do to detect and reduce the implications of triggers on our mental health?

Setiap kecelaruan mempunyai simptom tersendiri, tetapi secara umum, jika anda mempunyai masalah kesihatan mental antara simptom-simptom yang boleh dilihat adalah apabila berlaku perubahan atau gangguan terhadap kefungsian asas kehidupan seperti melaksanakan kerja-kerja harian (e.g. mandi, memakai baju), perubahan mood yang drastik, perasaan mudah marah, kurang minat untuk berinteraksi dengan orang lain, hilang selera makan, tidur terganggu, hilang fokus dalam kerja serta hilang rasa keseronokan dalam kehidupan.

Sebagai langkah awal, untuk menjaga kesihatan mental sepanjang tempoh PKPD/PKP tingkatkan interaksi secara maya bersama ahli keluarga dan rakan-rakan, cuba memahami situasi harian dengan minda yang terbuka dan positif, amalkan rutin harian yang tetap (e.g. tidur dan bangun pada waktu yang sama setiap hari), hadkan informasi yang anda terima berkaitan dengan COVID-19, dan cari masa untuk anda berehat atau membuat aktiviti pilihan anda.

Each disorder has its own symptoms, but in general, if you have a mental health problem among the symptoms that can be seen is when there is a change or disruption of basic functions of life such as performing daily chores (eg bathing, wearing clothes), mood swings, drastic, irritable feelings, lack of interest in interacting with others, loss of appetite, disturbed sleep, loss of focus in work as well as loss of sense of enjoyment in life.

As a first step, to maintain mental health throughout the PKPD/PKP period increase virtual interaction with family members and friends, try to understand daily situations with an open and positive mind, practice regular daily routines (eg sleep and wake up at the same time daily), limit the information you receive related to COVID-19, and find time for you to relax or create activities of your choice.

What about those who already have mental health problems? What forms of psychotherapy interventions can family members help with during the period of Full Movement Restriction while at home?

Sebenarnya, psikoterapi adalah salah satu kaedah yang digunakan khas oleh ahli terapi kerana ia memerlukan latihan yang khusus untuk dilaksanakan secara efektif dan saya kurang menggalakkan ahli keluarga untuk membuat psikoterapi sendiri.

Namun begitu, ahli keluarga memainkan peranan yang amat penting sebagai sumber sokongan emosi untuk individu-individu yang mengalami masalah kesihatan mental disamping rawatan terapi. Antara langkah-langkah yang boleh diambil oleh ahli keluarga adalah mendengar luahan masalah individu tersebut tanpa pemikiran “judgmental”.

Ahli keluarga juga digalakkan untuk sentiasa mengawasi keadaan individu tersebut dari masa ke semasa dan bertanya khabar mereka (e.g. are you ok?, how are you feeling?). Ahli keluarga juga digalakkan untuk meluangkan masa bersama individu tersebut, tanpa memaksanya. Ia juga amat penting untuk mengawal atau memastikan individu tersebut mengambil ubat-ubatan mereka mengikut preskripsi pakar psikiatri.

Akhir sekali, ahli keluarga juga boleh cadangkan supaya individu tersebut mendapat bantuan melalui perkhidmatan tele-terapi iaitu perkhidmatan psikoterapi/ kaunseling atas talian dan juga bantuan melalui hotline-hotline yang sedia ada.

Psychotherapy is one of the methods used specifically by therapists because it requires specialized training to be implemented effectively and I discourage family members from doing psychotherapy on their own.

Nevertheless, family members play a very important role as a source of emotional support for individuals with mental health problems in addition to therapeutic treatment. Among the steps that can be taken by family members is to listen to the expression of the individual’s problems without “judgmental” thinking.

Family members are also encouraged to constantly monitor the individual’s condition from time to time and greet them (e.g. are you ok? how are you feeling?). Family members are also encouraged to spend time with the individual, without forcing them. It is also very important to control or ensure that the individual takes their medications as prescribed by a psychiatrist.

Finally, family members can also suggest that the individual get help through tele-therapy services, namely online psychotherapy/counseling services and also help through existing hotlines.

In such a situation, the subconscious mind is what controls us. Is this a situation we can’t fully identify, or will we realize after something unexpected we have done?

Apabila seseorang mengalami kecelaruan kemurungan, kebanyakan masa terutamanya pada peringkat awal, minda bawah sedar atau unconscious mind lebih dominan daripada minda sedar atau conscious mind.

Minda bawah sedar banyak mempengaruhi pemikiran dan tingkahlaku kita. Contoh, dari sudut pemikiran, kadang-kadang kita tidak perasan bahawa kita sebenarnya sedang berfikiran secara tidak rational tentang perkara-perkara yang terjadi di sekeliling kita atau kita kenali sebagai negative automatic thoughts.

Negative automatic thoughts pula terdapat beberapa jenis; salah satu daripadanya adalah mind reading atau membaca fikiran. Contohnya, “Abu banyak bercakap dengan Ali daripada saya, mesti Abu benci saya”.

Cara fikiran seperti ini sangat berbahaya kerana lama-kelamaan kita akan terbiasa fikir secara negatif dan ini akan membawa kesan kepada persepsi terhadap diri sendiri.

Jika dari sudut tingkahlaku, kadang-kadang kita tak perasan yang kita marah anak kita tapi hakikatnya sebenarnya kita marah dekat bos kita. Kebanyakkan keadaan berlaku tanpa kita sedari. Oleh itu, kaedah psikoterapi seperti Cognitive Behaviour Therapy membantu individu untuk sedar terhadap pemikiran negatif yang berlaku dalam keadaan minda bawah sedar dan untuk membetulkan pemikiran tersebut secara rasional dan positif.

When a person suffers from depressive disorder, most of the time especially in the early stages, the subconscious mind or unconscious mind is more dominant than the conscious mind. The subconscious mind greatly influences our thinking and behavior.

For example, from a thinking point of view, sometimes we don’t notice that we are actually thinking irrationally about things happening around us or we know as negative automatic thoughts. Negative automatic thoughts are of several types; one of which is mind reading or mind reading. For example, “Abu talks more to Ali than me, Abu must hate me”.

This way of thinking is very dangerous because over time we will get used to thinking negatively and this will affect the perception of self. If from the point of view of my behavior, sometimes we do not notice that we are angry with our children but the fact is that we are angry with our boss.

Most situations happen without us realizing it. Thus, psychotherapy methods such as Cognitive Behavior Therapy help individuals to be aware of negative thoughts that occur in the subconscious state and to correct those thoughts rationally and positively.

Semua orang sedang mengalami stress atau tekanan. Secara general nak tahu kita okay atau tak adalah kita kena tanya diri sendiri “adakah saya okay”.

Kadang-kadang, kita sendiri boleh tahu yang kita tak okay atau macam bermasalah. Contohnya, seperti kurang berminat untuk berinteraksi dengan orang lain danselalu mengasingkan diri, cepat marah, perubahan mood yang drastik, hilang selera makan, tidur terganggu, hilang fokus dalam kerja serta hilang rasa keseronokan dalam kehidupan.

Mungkin sebelum ini kita tak rasa sangat simptom macam ni, tapi kita dapat rasa ia mula berubah. Konklusinya, sedari perubahan perasaan anda, adakah kita okay atau tidak? “Tidak mengapa untuk tidak berasa OK” dan “Adalah OK untuk meminta bantuan”.

Everyone is experiencing stress or pressure. In general, to know if we are okay or not, we have to ask ourselves “am I okay”. Sometimes, we ourselves can know that we are not okay or kind of problematic.

For example, such as lack of interest in interacting with others and constant isolation, irritability, drastic mood swings, loss of appetite, disturbed sleep, loss of focus at work as well as loss of sense of enjoyment in life. Maybe before this we didn’t feel much of a symptom like this, but we can feel it starting to change.

In conclusion, be mindful of how you feel, aware of the change in your feelings, are we okay or not? “It’s okay to not be okay” and “it’s ok to seek for help”.

*Temubual bersama Shazrina Sabri, Pegawai Psikologi Klinikal Hospital Pakar KPJ Ampang Puteri


Mangsa banjir di Kedah turun, paras sungai juga normal

Jumlah mangsa banjir di Kedah menurun kepada 95 orang, membabitkan 32 keluarga, setakat jam 8 pagi tadi (Isnin, 31 Oktober 2022), tatkala semua sungai utama di negeri itu berada pada paras normal.

Sebelum ini, seramai 141 mangsa banjir terpaksa dipindahkan di tiga daerah iaitu Kubang Pasu, Kota Setar dan Baling.

Ketua Bahagian Sekretariat Jawatankuasa Pengurusan Bencana Angkatan Pertahanan Awam Malaysia (APM) Kedah Mejar (B) Muhammad Suhaimi Mohd Zain berkata, baki mangsa yang dipindahkan berada di dua pusat pemindahan (PPS) di daerah Kubang Pasu dan Kota Setar.

“Di daerah Kubang Pasu, PPS berada di Sekolah Kebangsaan (SK) Binjai yang dibuka sejak 26 Oktober lalu, kini menempatkan 20 orang daripada tujuh keluarga.

“Selain itu PPS ialah di SK Suka Menanti dalam daerah Kota Setar yang dibuka sejak 28 Okt lepas dan kini menempatkan 75 orang daripada 25 keluarga,” katanya hari ini.

Muhammad Suhaimi berkata, mangsa di dua PPS itu masih belum pulang ke rumah masing-masing kerana air banjir di kampung mereka masih belum surut.

Sementara itu, dua sungai utama di Kedah yang semalam mencatat bacaan melebihi paras bahaya kini berada pada paras normal.

Dua sungai berkenaan ialah Sungai Anak Bukit di Jambatan TAR di Kota Setar yang kini mencatat bacaan 1.67 meter (m), berbanding paras normal 1.30m, dan Sungai Chepir di Kampung Ulu Jerai Namek, Sik (42.28m/41.00m).


Kumpulan penentang Zahid berdepan risiko disingkir jadi calon PRU

Kumpulan penentang dalam UMNO yang tidak sehaluan dengan Presiden, Datuk Seri Ahmad Zahid Hamidi berkemungkinan berdepan risiko akan disingkir daripada menjadi calon pilihan raya umum (PRU) depan nanti.

Tindakan 25 Ahli Parlimen UMNO yang menandatangani akuan bersumpah (SD) bagi melantik bekas naib presiden, Datuk Seri Hishammuddin Hussein sebagai jurucakap mereka menimbulkan rasa tidak senang Zahid yang dikatakan sedang dalam usaha memuktamadkan kerjasama dengan Ketua Pembangkang, Datuk Seri Anwar Ibrahim dan DAP.

Menurut sumber, tindakan kumpulan tersebut yang bermula dengan mengumpul SD untuk menyekat kemaraan Zahid menimbulkan persepsi seolah-olah beliau sudah hilang kawalan terhadap parti dan tidak lagi dihormati dikalangan ahli parti.

“Pendedahan tindakan 25 Ahli Parlimen UMNO yang menandatangani SD itu amat mengecewakan Zahid dan ia menimbulkan rasa tidak puas hati terhadap mereka yang menentangnya secara terbuka.

“Ia juga secara tidak langsung memalukan Presiden walhal sepatutnya mereka menghormati beliau sebagai ketua parti, tindakan tersebut tidak sewajarnya berlaku pada ketika PRU berkemungkinan akan diadakan pada bila-bila masa sahaja sekarang,” kata sumber kepada Agenda Daily.

Menurut sumber, kenyataan bekas Presiden, Datuk Seri Najib Razak yang memberi bayangan supaya UMNO tidak meletak calon yang bertentangan dengan pendirian Zahid dan parti semasa PRU nanti adalah isyarat amaran jelas bahawa mereka yang tidak sehaluan akan berisiko disingkir.

“Bagi Zahid, kiblatnya adalah Najib dan apabila kenyataan sedemikian dikeluarkan ia bermakna Presiden akan juga menurutinya… Walaupun Najib bukan lagi Presiden, tetapi pengaruhnya terhadap Zahid masih kuat dan relevan.

“Jika Najib mahu mereka yang tidaks sehaluan ini disingkir, berkemungkinan juga Zahid akan mengambil langkah yang sama memandangkan kedua-duanya mempunyai matlamat yang sama,” katanya.

Sumber juga mendedahkan, Najib sebenarnya adalah pencatur utama dalam menjalinkan kerjasama dengan Anwar dan nama Zahid hanya muncul kemudiaan selepas berjaya ditarik untuk berkomplot bersama-sama dengan Presiden PKR itu.

Surat sokongan yang dihantar tahun lalu ke Istana Negara yang ditandatangani kedua-dua mereka juga adalah idea yang datang daripada Najib dan kemudiaan baharu lah disusuli persetujuan dengan Zahid.

Untuk rekod, kedua-dua mereka sehingga hari ini masih tidak menafikan kesahihan surat tersebut dan tiada sebarang laporan polis yang dibuat mereka berdua.

Sumber memberitahu, Zahid mempunyai kuasa mutlak dalam menentukan pemilihan calon yang akan bertanding dalam PRU nanti kerana watikah surat pencalonan hanya akan disahkan dan ditandatangani oleh beliau.

Sekiranya kumpulan tersebut masih berdegil dan tidak patuh dengan hala tuju yang sedang dirancang oleh Zahid, tindakan drastik dan keras dengan tidak mencalonkan mereka dalam PRU nanti pasti akan diambil, nasib sama seperti yang berlaku terhadap bekas setiausaha agung Barisan Nasional, Tan Sri Annuar Musa yang disingkir jawatannya.

Annuar antara yang terawal mengkritik Zahid berhubung surat sokongan tersebut dan diambil tindakan Zahid dengan memecatnya.

Terbaharu, muncul kumpulan penentang yang dirancang oleh seorang pemimpin senior parti, Datuk Seri Nazri Aziz yang mendedahkan beberapa isu yang terpalit dengan Zahid, terutamanya berhubung kerjasama dengan Anwar dan DAP.

Menurut sumber, Zahid amat bimbang dan tercabar kedudukannya apabila Nazri melemparkan tuduhan yang keras terhadapnya, daripada isu rancangan untuk menjatuhkan kerajaan Perikatan Nasional sehingga isu melibatkan peruntukan yang diambilnya.

“Nazri adalah pemimpin senior, sudah pasti kenyataan yang mengkritik Presiden secara terbukanya itu akan mencalarkan imej dan tipu lah jika mengatakan Zahid tidak tergugat dengan kemunculan kumpulan baharu ini.

“Berbeza dengan Annuar yang mungkin dilihat lebih bergerak solo dan kurang berpengaruh, Nazri adalah perancang yang lebih strategik dan kita lihat gerakan mengumpulkan SD yang diketuainya sudah berjaya mendapat sokongan 25 Ahli Parlimen… Jadi, ini adalah pencabar sebenar Zahid dan beliau sedar ia akan memberikan kesan kepada rancangannya untuk meneruskan kerjasama dengan Anwar,” kata sumber.


Pemuda UMNO tak perlu acah-acah berani lawan Zahid, nanti jadi macam Asyraf

Semalam, Pemuda UMNO membuat pendirian berdegar-degar kononnya akan membawa suara akar umbi untuk didengar pemimpin atasan yang didakwa menjadi punca krisis kepercayaan orang Melayu terhadap parti tersebut.

Ketuanya, Dr Muhamad Akmal Saleh seakan memberi kata dua kepada pemimpin atasan UMNO yang dilihat menjadi liabiliti sehingga rakyat sudah tidak mempercayai parti tersebut, tetapi sejauh manakah keberanian sayap tersebut untuk mengasak Presiden?

Akmal terlupa, sebelum ini bekas ketua pemuda, Datuk Asyraf Wajdi Dusuki juga agak vokal dalam menyuarakan pandangan tetapi pengakhirannya menjadi penjilat tegar kepada Datuk Seri Ahmad Zahid Hamidi.

Malah, Asyraf yang kalah hatrik bertanding tiga pilihan raya sebelum ini dinaikkan pangkat pula menjadi Setiausaha Agung UMNO selepas kekalahan UMNO semasa Pilihan Raya Umum Ke-15 (PRU-15) lalu.

Terdahulu, Akmal semasa mengadakan program post-mortem selepas Pilihan Raya Negeri (PRN) semalam memberi kata dua kepada pemimpin kanan parti itu, ia dipercayai merujuk kepada Presiden parti.

“Dia minta Pemuda hormati saluran, maka kita hormat saluran.

“Dia minta Pemuda UMNO jangan kurang ajar, kita hormat, kita tak kurang ajar. Kita berbincang secara betul, baik-baik.

“Tapi kalau suara Pemuda tidak didengar? Maka berhadapan lah dengan suara Pemuda UMNO seluruh Malaysia,” katanya dipetik laporan media.

Akmal juga berkata sedia melepaskan jawatannya jika dirinya menjadi punca kekalahan UMNO semasa PRN lalu.

“Saya berani letak jawatan sebagai ketua Pemuda UMNO (jika majoriti kata saya punca kekalahan Umno).

“Sebab yang lebih penting adalah survival UMNO itu sendiri,” katanya lagi.

Pada PRN lalu UMNO hanya menang 19 kerusi daripada 108 kerusi yang ditandingi.

Susulan itu, terdapat spekulasi mengatakan akar umbi parti mendesak supaya Zahid berundur atau berehat buat sementara waktu daripada mengemudi UMNO.

Untuk rekod, Zahid kekal menjadi Presiden UMNO tanpa jawatan tersebut dipertandingkan semasa pemilihan parti sebelum ini selepas usul tergempar dibawa semasa Perhimpunan Agung tahun lalu.


Sukan SEA: Jaringan saat akhir Nur Azfar benam Thailand 2-1

Jaringan saat akhir pemain gantian Muhammad Nur Azfar Fikri Azhar, memastikan Malaysia membuka kempen saingan acara bola sepak lelaki Sukan SEA ke-31 dengan bergaya selepas menewaskan Thailand 2-1, pada perlawanan sulung Kumpulan B di Stadium Thien Truong di sini, malam ini.

Keputusan itu menyaksikan Malaysia berjaya melunaskan dendam kekalahan di pentas final edisi 2017 di Kuala Lumpur, yang juga pertemuan terakhir kedua-dua pasukan di temasya sukan dwitahunan itu.

Beraksi di hadapan hampir 30 ribu penonton, Thailand di bawah bimbingan Alexandre Polking menguasai perlawanan di separuh masa pertama dengan corak permaian agresif dan tidak menunggu lama untuk melancarkan serangan menerusi percubaan Ekanit Panya pada minit ke-10.

Penjaga gol kebangsaan, Muhammad Azri Ab Ghani bertindak cemerlang menerbangkan badan untuk menampan bola rembatan Panya itu, sebelum Thailand sekali lagi mengancam kubu pertahanan negara hasil sepakan percuma Chayapipat Supanpasuch yang sedikit tersasar pada minit ke-19.

Malaysia yang sesekali melakukan serangan balas, mempunyai peluang keemasan untuk membuka tirai jaringan pada minit ke-25, namun percubaan Luqman Hakim Shamsudin yang tidak dikawal tinggi melewati palang gol, lapor Bernama.

Pasukan negara terpaksa melakukan pertukaran awal di posisi pertahanan kiri pada minit ke-29 dengan Muhammad Safwan Mazlan menggantikan Muhammad Hairiey Hakim Mamat yang cedera sebelum Thailand memanfaatkan perubahan itu untuk meledak gol pembukaan empat minit kemudian.

Jaringan Thailand itu menerusi penyudah penyerang Patrik Gustavsson selepas memanfaatkan kekalutan dalam kotak penalti sebelum melepaskan rembatan leret yang gagal diselamatkan Muhammad Azri.

Bagaimanapun, menghampiri separuh masa, Thailand terpaksa bermain dengan 10 pemain selepas Jonathan Khemdee dilayangkan kad merah oleh pengadil selepas menjatuhkan Muhamad Syahir Bashah pada minit ke-41.

Bersambung babak kedua, situasi berubah 180 darjah apabila skuad kebangsaan kendalian Brad Maloney lebih banyak menguasai permainan selain berjaya mencipta beberapa peluang berbahaya.

Jaringan penyamaan dicari-cari akhirnya tiba pada minit ke-61 menerusi penyerang Ahmad Danial Ahmad Asri yang berada di kedudukan tepat untuk menampan hantaran lintang kapten Muhammad Mukhairi Ajmal Mahadi.

Jaringan itu nyata membakar semangat anak buah Maloney untuk terus mengasak benteng pertahanan Thailand yang semakin goyah dengan pemain gantian Muhammad Hadi Fayyadh Abdul Razak terlepas peluang meletakkan Malaysia di depan selepas tandukannya pada minit ke-82 gagal menepati sasaran.

Akhirnya, malam gemilang pasukan negara tiba pada masa tambahan babak kedua selepas Muhammad Nur Azfar muncul wira negara apabila meledak gol kemenangan sekali gus memberikan permulaan sempurna buat Malaysia.

Bercakap pada sidang media selepas perlawanan, Maloney merasakan anak-anak buahnya berhak menang malam ini selepas mempamerkan keberanian mereka ketika berhadapan dengan salah sebuah pasukan terbaik di rantau ini.

“Saya sudah katakan kepada anak-anak buah saya supaya tidak gentar untuk berhadapan sesiapa sahaja dan kami menghormati Thailand, gergasi Asia Tenggara tetapi kami bermain tanpa rasa takut , pemain-pemain ini tidak goyah berhadapan sesiapa sahaja di hadapan mereka dan mereka bermain sepenuh hati untuk selama 98 minit dan mencapai matlamat,” kata Maloney.

Malaysia kini menerajui saingan Kumpulan B mengumpul tiga mata sementara Laos dan Singapura yang terikat 2-2 dalam satu lagi aksi masing-masing di tempat kedua dan ketiga manakala Kemboja (keempat) dan Thailand tercorot.

Selepas ini, Malaysia akan meneruskan cabaran dengan berdepan Laos pada 11 Mei, Singapura (14 Mei) dan menutup saingan kumpulan menentang Kemboja pada 16 Mei.


Berakhir MoU, PM tak lagi terikat dan bebas tentukan bila PRU-15

Perdana Menteri (PM) Datuk Seri Ismail Sabri Yaakob tidak lagi terikat untuk menentukan masa yang sesuai membubarkan Parlimen apabila berakhirnya memorandum persefahaman (MoU) dengan blok pembangkang, Pakatan Harapan (PH).

Ketua Penerangan UMNO, Shahril Hamdan menyifatkan langkah Ismail Sabri menandatangani MoU sebelum ini dengan pembangkang hanya bertujuan untuk mewujudkan kestabilan politik memandangkan keadaan ketika itu tercetusnya krisis sehingga tiga kali bertukar PM.

“MoU yang wujud hari ini telah membantu kestabilan politik sewaktu suasana berbeza tahun lepas. Ia lahir dari kematangan dwi-partisan yang dipuji oleh Yang di-Pertuan Agong sendiri dalam titah diraja Baginda.

“Setelah bertukar tiga PM dalam sepenggal, persefahaman antara kerajaan dan pembangkang meredakan suhu dan membolehkan pentadbiran dijalankan tanpa tanda soal berterusan,” katanya dalam kenyataan media.

Menurutnya, MoU tersebut mengikat Ismail Sabri untuk tidak membubarkan Parlimen sebelum 31 Julai dan ia menyebabkan terikat untuk memilih tarikh yang sesuai untuk mengadakan pilihan raya umum ke-15 (PRU-15).

“PRU akan tetap tiba. Disini, UMNO dan PM dari UMNO perlu ada ruang menentukan tarikh sesuai.

“Sedar atau tidak, dengan MoU sedia ada, ruang itu tertutup untuk satu tempoh kerana wujud persetujuan untuk tidak membubarkan Parlimen sebelum 31 Julai 2022. Tak apa, kita faham situasi pada waktu itu dan kemaslahatan lebih besar; tetapi sekarang senarionya sudah berbeza,” katanya lagi.

Shahril menegaskan UMNO berpendirian untuk tidak meneruskan MoU tersebut apabila IA berakhir pada 31 Julai dan Ismail Sabri selepas itu bebas untuk menentukan masa yang sesuai untuk membubarkan Parlimen dan mengadakan PRU-15.

“Maka sebab itulah parti buat keputusan agar selepas 31 Julai tangan kita tidak terikat lagi dan opsyen akan ada di tangan PM.

“PM orang UMNO dan umum mengetahui keputusan Perhimpunan Agung UMNO (PAU) untuk memberi mandat kepada Top 5 untuk berbincang,” katanya.

Kenyataan Shahril tersebut dilihat sebagai reaksi balas terhadap kritikan Ahli Parlimen Padang Rengas, Datuk Seri Nazri Aziz yang mendakwa tindakan UMNO mahu menamatkan MoU dan mendesak PRU disegerakan adalah disebabkan mahu mengelak kes mahkamah dihadapi pemimpin utamanya.

“Yang menentang MoU bukanlah dari pihak pembangkang. Tetapi dalam parti kami. Mereka yang dalam UMNO.

“Saya bimbang tentang UMNO. Tidak bimbang tentang PAS atau Bersatu. UMNO adalah musuh terbesar kita pada masa ini,” katanya dipetik dalam portal MalaysiaNow semasa satu forum di Singapura semalam.

Presiden UMNO Datuk Seri Ahmad Zahid Hamidi bersama rakannya, Datuk Seri Najib Razak ketika ini sedang berdepan pendakwaan dan sedang dibicarakan di mahkamah.

Untuk rekod, Najib sudah disabitkan hukumannya berhubung kes rasuah dana SRC International Sdn Bhd dan kini sedang diperingkat terakhir proses rayuan di Mahkamah Persekutuan.

Terdahulu, UMNO sudah membuat ketetapan dan meminta Ismail Sabri supaya tidak menyambung MoU dengan pembangkang yang akan berakhir 31 Julai ini.

Malah, Zahid juga berkali-kali sudah memberi isyarat kepada Ismail Sabri agar segera membubarkan Parlimen bagi memberi laluan PRU-15 diadakan.

Bagaimanapun, difahamkan sehingga hari ini masih belum ada perbincangan antara lima pemimpin tertinggi UMNO diadakan untuk mencari tarikh PRU, ia walaupun semasa PAU Khas sebelum ini ketetapan sudah dibuat supaya “Top 5” berunding.


SPRM tak akan ulas lagi siasatan terhadap hakim Nazlan

Suruhanjaya Pencegahan Rasuah Malaysia (SPRM) tidak akan mengeluarkan lagi kenyataan berhubung siasatannya terhadap Hakim Mahkamah Rayuan Datuk Mohd Nazlan Mohd Ghazali.

Ketua Pesuruhjaya SPRM Tan Sri Azam Baki berkata badan antirasuah itu mengambil sikap ini kerana takut menjadi subjudis.

“Apa sahaja kenyataan Ketua Hakim Negara (Tun Tengku Maimun Tuan Mat) adalah haknya. SPRM menyerahkan kepada mahkamah untuk memutuskan kes dan tidak akan mengulas kes itu lagi,” katanya menurut NST.

Beliau berkata demikian ketika ditemui selepas satu majlis sempena Hari Keputeraan Sultan Kelantan di Kota Bharu, hari ini (12 November 2022).

Tengku Maimun pada Khamis lalu berkata kenyataan media SPRM berhubung siasatan terhadap Nazlan telah menjejaskan kepercayaan orang ramai terhadap sistem kehakiman.

Beliau yang mengetuai panel tujuh hakim Mahkamah Persekutuan, berkata demikian ketika mendengar permohonan untuk merujuk dua soalan Perlembagaan berkaitan siasatan SPRM terhadap Nazlan.

Soalan yang dibangkitkan dalam saman itu oleh dua peguam dan seorang aktivis ialah:

– Sama ada badan penyiasatan jenayah, termasuk SPRM, dibenarkan menyiasat hakim Mahkamah Tinggi, Mahkamah Rayuan dan Mahkamah Persekutuan hanya selepas mereka digantung di bawah Perkara 125 (5) Perlembagaan Persekutuan (FC).

– Sama ada pendakwa raya diberi kuasa untuk memulakan atau menjalankan sebarang prosiding bagi kesalahan terhadap hakim yang sedang berkhidmat menurut Perkara 145 (3) Perlembagaan Persekutuan.

Nazlan mengetuai Mahkamah Tinggi yang mensabitkan dan menjatuhkan hukuman penjara 12 tahun dan denda RM210 juta ke atas bekas Perdana Menteri Datuk Seri Najib Razak kerana menyalahgunakan RM42 juta dana SRC International Bhd.

Bekas Presiden UMNO itu kini menjalani hukuman di Penjara Kajang.


Shamsul Anuar jadi Menteri UMNO pertama letak jawatan hari ini

(DIKEMASKINI) Ahli Parlimen Lenggong, Datuk Seri Shamsul Anuar Nasarah menjadi Menteri UMNO pertama meletak jawatan hari ini sebagai Menteri Tenaga Dan Sumber Asli selepas berakhir Mesyuarat Majlis Tertinggi petang tadi.

Dalam satu kenyataan, Shamsul berkata peletakan jawatan itu berkuatkuasa serta-merta dan mengucapkan terima kasih pimpinan UMNO yang mencadangkannya sebagai menteri sebelum ini dalam kerajaan Perikatan Nasional (PN).

“Pertama saya merakamkan ucapan terima kasih kepada YAB Perdana Menteri kerana saya diberikan peluang berkhidmat sebagai Menteri Tenaga Dan Sumber Asli dan pastinya pimpinan UMNO yang mencadangkan saya sebagai Menteri Kerajaan Persekutuan,” katanya dalam kenyataan sebentar tadi.

Jelasnya, keputusan tersebut dibuat selepas mengambil kira ketetapan parti dan mematuhi arahan pucuk pimpinan sebagai tanda setia kepada parti.

“Mengambil kira beberapa keputusan dan pendirian parti. Maka, sebagai ahli UMNO yang patuh dan setia kepada parti. Saya dengan ini meletak jawatan sebagai Ahli Jemaah Menteri Kerajaan Persekutuan,” ujarnya.

Beliau turut menzahirkan penghargaan kepada warga kementerian yang banyak membantunya sepanjang berkhidmat sebagai menteri.

“Saya ucapkan terima kasih kepada semua pihak dan kepada semua warga Kementerian Tenaga Dan Sumber Asli.

“Tumpuan saya selepas ini ialah memberikan fokus kepada tugas sebagai Ahli Parlimen Lenggong dan membantu memperkuat parti dalam menghadapi situasi politik yang semakin mencabar,” katanya.

Beliau dilantik sebagai Menteri Tenaga dan Sumber Asli bermula pada 10 Mac 2020.

Beliau pernah menjadi presiden Majlis Belia Malaysia bermula pada 2005 hingga kini. Di peringkat parti, beliau ialah Ahli Majlis Tertinggi UMNO (dipilih).


Covid-19: Kabinet tentukan jika penjawat awam perlu kerja dari rumah

Kerajaan akan meneliti sama ada terdapat keperluan untuk penjawat awam bekerja dari rumah (BDR), susulan peningkatan kes jangkitan Covid-19 yang kini mencecah lebih 20,000 kes sehari.

Ketua Setiausaha Negara Tan Sri Mohd Zuki Ali berkata perkara itu perlu dibincang dan diputuskan oleh mesyuarat jemaah menteri, sebelum boleh dilaksanakan kepada 1.4 juta penjawat awam di seluruh negara, lapor Bernama.

“Saya tak boleh kata apa lagi tentang ini (BDR). Tetapi kita akan teliti sebab perkara ini kena dibincang di peringkat jemaah menteri dan kita akan patuh.

“Tetapi perkara paling mustahak untuk kita (penjawat awam) ialah patuh pada prosedur operasi standard (SOP) Covid-19. Ikut arahan yang diberikan pihak berwajib,” katanya di Kuala Terengganu hari ini.

Pada Mac 2020, semua pegawai awam diarah bekerja dari rumah, berikutan Perintah Kawalan Pergerakan 31 Mac, bagi mengekang penularan wabak Covid-19.

Manakala pada Mei tahun lalu, kerajaan juga memutuskan sebanyak 80 peratus daripada kakitangan awam akan bekerja dari rumah, susulan peningkatan jangkitan Covid-19.

Sejak sembilan hari lalu, jumlah jangkitan harian Covid-19 di seluruh negara terus melonjak, dengan semalam sahaja sebanyak 20,939 kes baharu dilaporkan.


9 berita ringkas Parlimen hari ini

MOTAC sasar dua juta pelancong

Kementerian Pelancongan, Seni dan Budaya (MOTAC) menyasarkan kedatangan dua juta pelancong ke Malaysia pada tahun ini dengan keuntungan melebihi RM6.8 bilion.

Menteri berkenaan Datuk Seri Nancy Shukri berkata ini susulan pengumuman kerajaan berhubung pembukaan semula sempadan negara pada 1 April ini yang diharapkan dapat merancakkan industri pelancongan yang terjejas akibat pandemik Covid-19, lapor Bernama.

“Untuk pelancong dalam negara pula, kita masih belum ada sasaran sebab tahun 2019, kita dapat RM103 bilion bagi pelancongan domestik. Jadi kita mengharapkan sekurang-kurangnya dalam 50 peratus keuntungan walaupun agak sukar untuk capai (keuntungan) macam 2019,” katanya menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Sebelum ini dilaporkan, Perdana Menteri Datuk Seri Ismail Sabri Yaakob mengumumkan negara akan memasuki Fasa ‘Peralihan Ke Endemik’ serta pembukaan semula sempadan negara mulai 1 April depan.

Konflik Ukraine-Russia tak jejas kita

Konflik Rusia-Ukraine tidak memberi implikasi besar terhadap perolehan dan perancangan aset pertahanan negara mahupun kesiapsiagaan Angkatan Tentera Malaysia (ATM) dalam memelihara keselamatan, kestabilan dan kedaulatan negara.

Menteri Kanan Pertahanan Datuk Seri Hishammuddin Tun Hussein berkata pihaknya sentiasa mengambil pendekatan untuk mempelbagaikan perolehan aset-aset strategik sekali gus mengurangkan kebergantungan kepada negara tertentu.

“Bagi memastikan tahap kesiapsiagaan aset ATM sentiasa berada dalam keadaan baik, kementerian akan memperluaskan alternatif bagi mendapatkan bekalan alat ganti diperlukan daripada sumber negara-negara lain yang menggunakan teknologi dan pesawat sama seperti India,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Beliau menjelaskan pendirian Malaysia mengenai sekatan terhadap Rusia adalah jelas iaitu tidak mengiktiraf sebarang sekatan secara unilateral, yang sebarang sekatan harus dibuat melalui Pertubuhan Bangsa-Bangsa Bersatu (PBB) seperti ditegaskan Menteri Luar Datuk Seri Saifuddin Abdullah pada 8 Mac lepas.

Jawatankuasa bantu tuaian kelapa sawit

Kementerian Perusahaan Perladangan dan Komoditi (KPPK) telah membentuk satu jawatankuasa teknikal untuk mencari mekanisme pemesinan bagi membantu penuaian kelapa sawit untuk mengurangkan kebergantungan kepada buruh luar sebanyak 40 peratus.

Menterinya Datuk Zuraida Kamaruddin berkata mekanisme tersebut dijangka dapat dilaksanakan dalam masa tiga hingga lima tahun.

“Sementara menunggu perkara tersebut diselesaikan, kita nak pastikan bahawa bekalan tenaga buruh yang datang ke negara kita akan dapat dibekalkan dengan cara konsisten.

“Kita juga harus mempertahankan kelapa sawit kita agar terus dapat memberikan hasil pendapatan,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Kecoh bila MP pembangkang disuruh rehat

Persidangan Dewan Rakyat ditangguh lima minit hari ini berikutan kekecohan apabila beberapa Ahli Parlimen pembangkang mempertikaikan jawapan Menteri Perpaduan Negara Datuk Halimah Mohamed Sadique berhubung isu dana Unit Transformasi Masyarakat India Malaysia (MITRA).

Keadaan kecoh itu menyebabkan Yang Dipertua Dewan Rakyat Tan Sri Azhar Azizan Harun memutuskan untuk menangguhkan persidangan pada 12.50 tengah hari dan disambung semula selepas lima minit.

Isu yang mencetuskan kekecohan itu turut menyebabkan Sivakumar Varatharaju Naidu (PH-Batu Gajah) diarah keluar dewan untuk tempoh 10 minit.

Terdahulu, Halimah ketika menggulung perbahasan usul Menjunjung Kasih Titah Diraja bagi kementerian itu berkata taklimat Pelan Tindakan Masyarakat India (PTMI) yang dicadang pada 14 Jan ditangguh kepada 22 Mac ini.

Malaysia sumbang 1.6 juta dos vaksin kepada Afghanistan

Malaysia akan menyumbang sebanyak 1.6 juta dos vaksin kepada Afghanistan dalam usaha membantu negara yang sedang bergolak itu, kata Timbalan Menteri Luar Datuk Kamarudin Jaffar.

Bagaimanapun, Kamarudin berkata perkara itu masih lagi dalam proses rundingan dengan pihak penguasa di Afghanistan.

“Semalam, satu rombongan pertubuhan bukan kerajaan (NGO) telah berlepas yang membawa lebih kurang sebanyak US$50,000 dari segi tunai yang akan dibelanja atau diguna pakai untuk membeli barangan di Pakistan atau Afghanistan itu sendiri,” katanya dalam sesi soal jawab pada persidangan Dewan Rakyat hari ini.

Beliau menjawab soalan Ahmad Fahmi Mohamed Fadzil (PH-Lembah Pantai) yang ingin tahu nilai bantuan yang telah diberikan oleh kerajaan setakat ini kepada rakyat Afghanistan dan bentuk bantuan yang akan diberikan dalam setahun yang akan datang.

Yakin pendapatan isu rumah cecah RM10,000 sebulan

Kerajaan yakin sasaran pendapatan isi rumah sebanyak RM10,000 sebulan menjelang 2025 dapat dicapai berikutan pelbagai strategi makro yang diperkenalkan untuk memulih dan memperkukuh asas ekonomi, kata Timbalan Menteri di Jabatan Perdana Menteri (Ekonomi) Datuk Eddin Syazlee Shith.

Menurutnya, antara strategi itu adalah usaha untuk meningkatkan produktiviti, menggalakkan pelaburan berkualiti, mempercepat peralihan struktur ekonomi, memanfaatkan penyertaan dalam rantaian nilai global, meningkatkan bahagian pampasan pekerja dan memastikan kemampanan fiskal dalam jangka panjang.

Katanya, kerajaan menyasarkan purata pendapatan isi rumah di bawah Rancangan Malaysia ke-12 (RMK12) meningkat daripada RM7,089 pada 2020 kepada RM10,065 pada 2025, iaitu peningkatan 7.3 peratus setahun.

“Sasaran yang ditetapkan ini adalah realistik berdasarkan kepada pencapaian peningkatan purata pendapatan isi rumah bagi tempoh 2009 hingga 2019 iaitu sebanyak 7.0 peratus setahun,” katanya pada sesi soal jawab di Persidangan Dewan Rakyat hari ini.

NADMA distruktur semula

Badan pengurusan bencana di Filipina dan Indonesia antara yang akan dijadikan sebagai ‘benchmark’ atau penanda aras kepada Agensi Pengurusan Bencana Negara (NADMA) dalam menstrukturkan semula agensi itu, kata Timbalan Menteri di Jabatan Perdana Menteri (Tugas-tugas Khas) Datuk Mastura Mohd Yazid.

Beliau berkata ini memandangkan langkah pengukuhan pengurusan bencana negara wajar mengambil kira praktikaliti di negara lain, yang mempunyai mekanisme pengurusan bencana yang hampir sama.

“Ini termasuk karakteristik masyarakat pelbagai budaya dan agama, risiko bencana dan tahap kompetensi serta teknologi pengurusan bencana,” katanya menjawab soalan tambahan Datuk Seri Hasan Arifin (BN-Rompin) berhubung perkara itu di Dewan Rakyat hari ini.

Merujuk perbandingan perjawatan National Disaster Management Office (NDMO) di negara-negara ASEAN, beliau berkata Badan Nasional Penanggulangan Bencana di Indonesia misalnya mempunyai 630 kakitangan, tidak termasuk 33 cawangan di provinsi dan 12 cawangan daerah.

Sasar 10,000 stesen pengecas EV

Kerajaan menyasarkan sebanyak 10,000 stesen pengecas kenderaan elektrik (EV) di Malaysia menjelang 2025 di bawah Pelan Pembangunan Mobiliti Rendah Karbon 2021-2030, kata Timbalan Menteri Perdagangan Antarabangsa dan Industri (MITI) Datuk Lim Ban Hong.

Menurutnya, Perbadanan Teknologi Hijau dan Perubahan Iklim Malaysia (MGTC) memainkan peranan penting dalam mewujudkan kerjasama swasta dalam memacu infrastruktur stesen pengecasan EV sedia ada dan baharu bagi mencapai sasaran ini.

“Pada masa ini, kita ada kira-kira 300 stesen di bawah kerjasama ini dan dianggarkan, jumlah keseluruhan pengecasan stesen sedia ada untuk pengguna adalah 600 stesen,” katanya semasa sesi soal jawab di persidangan Dewan Rakyat hari ini.

Beliau berkata demikian bagi menjawab pertanyaan Abdul Latiff Abdul Rahman (PAS-Kuala Krai) mengenai perancangan kementerian dalam usaha membangunkan industri EV tempatan memandangkan industri kenderaan elektrik semakin berkembang dan diterima di seluruh pasaran dunia.

SPR tak cadang perluas undi pos

Suruhanjaya Pilihan Raya (SPR) buat masa ini tidak bercadang untuk memperluas kategori undi pos kepada pengundi Sabah dan Sarawak yang tinggal di Semenanjung pada Pilihan Raya Umum ke-15 (PRU15), persidangan Dewan Rakyat diberitahu hari ini.

Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin berkata sebaliknya, SPR menggalakkan pengundi untuk memohon pertukaran bahagian pilihan raya berdasarkan tempat pemastautin terkini bagi memudahkan urusan pengundian bagi satu pilihan raya.

“Perkara 119 Perlembagaan Persekutuan menetapkan satu daripada kelayakan untuk didaftarkan sebagai pemilih ialah dengan bermastautin di mana-mana bahagian pilihan raya.

“Bagi maksud tersebut, SPR menentukan bahagian pilihan raya seseorang pemilih berdasarkan kepada alamat pemastautin pemilih sebagaimana yang ada di kad pengenalan dan pangkalan data Jabatan Pendaftaran Negara (JPN),” katanya dalam sesi soal jawab di Dewan Rakyat.


Nama calon Timbalan Ketua Polis Negara akan dibincang dalam SPP: Acryl

Nama calon bagi mengisi kekosongan jawatan Timbalan Ketua Polis Negara akan dihantar kepada Suruhanjaya Pasukan Polis (SPP) untuk pertimbangan, kata Datuk Seri Acryl Sani Abdullah Sani.

Ketua Polis Negara berkata Polis Diraja Malaysia (PDRM) sudah mengenal pasti dan menyenarai pendek nama calon yang layak dan perbincangan akan diadakan bersama Menteri Dalam Negeri bagi menentukan individu yang dipilih untuk memegang jawatan nombor dua dalam pasukan polis itu.

”SPP akan mengadakan perbincangan bersama Menteri Dalam Negeri, Ketua Setiausaha Kementerian Dalam Negeri dan saya.

“Jawatan Timbalan Ketua Polis Negara ini perlu disegerakan untuk membantu saya dalam menguruskan PDRM. Mesyuarat SPP akan berlangsung untuk menentukan siapa Timbalan Ketua Polis Negara yang baharu,” katanya lapor Bernama.

Acryl Sani berkata pelantikan Timbalan Ketua Polis Negara itu dijangka diumum selepas Aidilfitri.

Jawatan Timbalan Ketua Polis Negara yang sebelum ini disandang Acryl Sani kosong berikutan pelantikan beliau sebagai Ketua Polis Negara menggantikan Tan Sri Abdul Hamid Bador yang tamat kontrak perkhidmatan pada 3 Mei.

Sebelum ini, antara nama yang disebut-sebut mengisi kekosongan jawatan itu berdasarkan kekananan ialah Pengarah Jabatan Integriti dan Pematuhan Standard Datuk Zamri Yahya; Pengarah Jabatan Pengurusan Datuk Ramli Din; dan Pengarah Jabatan Siasatan Jenayah Narkotik Datuk Razarudin Hussain.

Sementara itu, mengulas mengenai pendedahan Abdul Hamid berhubung dakwaan campur tangan menteri dalam Cawangan Khas Bukit Aman, Acryl Sani berkata kertas inkuiri (siasatan dalaman) polis berhubung kes itu telah dibuka.


15 ADUN Melaka naik bas ke Istana Negara esok

Lima belas Ahli Dewan Undangan Negeri (ADUN) Melaka yang meyokong Pakatan Harapan (PH) termasuk empat wakil rakyat yang menarik sokongan kepada kerajaan negeri pimpinan UMNO, akan menaiki bas ke Istana Negara esok.

Mereka dijangka menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, bagi mempersembahkan masalah dan kemelut pentadbiran kerajaan negeri yang telah tumbang itu.

Kelmarin, kerajaan UMNO Melaka pimpinan Datuk Seri Sulaiman Md Ali, tumbang setelah empat ADUN, termasuk dua daripada UMNO, Bersatu, dan Bebas, menarik sokongan mereka, menyebabkan Speaker Dewan Undangan Negeri (DUN) Datuk Seri Ab Rauf Yusoh bertemu Yang di-Pertua Negeri, Tun Mohd Ali Rustam untuk membubarkan DUN.

ADUN Pengkalan Batu, Datuk Norhizam Hassan Baktee mengesahkan mereka akan ke Istana Negara untuk mengadap Yang di-Pertuan Agong bagi menyelesaikan krisis pembubaran Dewan Undangan Negeri (DUN) Melaka.

“Esok kami akan menaiki bas ke Istana Negara dan cadangan ini sudah dipersetujui semua pihak. Cadangkan ini (menghadap) disuarakan Datuk Seri Idris Haron (ADUN Sungai Udang) dan esok kami akan bertolak ke istana,” katanya.

Terdahulu, Norhizam, meluahkan ketidakwajaran keputusan pembubaran DUN Melaka memandangkan dia bersama tiga lagi ADUN dan 11 ADUN daripada PH masih belum menerima sebarang maklum balas sama ada daripada pejabat Ali Rustam mahupun Istana Melaka.

Memetik laporan BH, Norhizam turut mendakwa terdapat ‘double standard’ dalam keputusan dibuat itu walaupun pihaknya sudah membentuk majoriti secara fizikal.

“Pandangan kami pengisytiharan pembubaran DUN secara tergesa-gesa semalam bertentangan dengan apa yang diamalkan di pentadbiran Pusat oleh Agong.

“Di peringkat Pusat, sebelum membuat keputusan, baginda mendapatkan nasihat daripada semua pihak termasuk Kementerian Kesihatan Malaysia (KKM), hakim dan peguam negara serta Suruhanjaya Pilihan Raya (SPR), sebelum satu keputusan dibuat demi kesejahteraan rakyat serta kepentingan negara,” katanya.

Norhizam berkata, situasi di Melaka juga tidak boleh disamakan dengan Sarawak memandangkan Kerajaan Sarawak ketika ini masih mempunyai majoriti, tetapi di Melaka kerajaan sudah tumbang dan hilang majoriti.

“Adalah tidak adil untuk lantik kerajaan yang sudah tumbang sebagai ‘care taker’ sementara menanti keputusan SPR melaksanakan Pilihan Raya Negeri (PRN) atau pengisytiharan darurat untuk dilaksanakan,” katanya.


Speaker campur tangan pentadbiran negeri punca tarik sokongan: Idris

Bekas EXCO Melaka Datuk Seri Idris Haron menuduh Ketua Menteri Datuk Seri Sulaiman Md Ali mengikut telunjuk Pengerusi Badan Perhubungan UMNO negeri, Datuk Seri Ab Rauf Yusoh, punca krisis politik di negeri itu.

Ia sekali gus menjadi punca empat wakil rakyat menarik balik sokongan mereka kepada Kerajaan Barisan Nasional (BN) Melaka pimpinan UMNO.

Idris yang juga Ahli Dewan Undangan Negeri (ADUN) UMNO Sungai Udang antara empat yang menarik sokongan itu. Tiga yang lain ialah Datuk Nor Azman Hassan (UMNO-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Bekas Ketua Menteri Melaka itu berkata Sulaiman sering mengikut arahan Rauf sebelum membuat sebarang keputusan sehingga keadaan ini mewujudkan suasana tidak harmoni dalam kepemimpinan kerajaan negeri.

Untuk rekod, Rauf bukan antara 28 ADUN Melaka, tetapi dilantik sebagai Speaker Dewan Undangan Negeri (DUN) setelah BN mengambil alih kepimpinan daripada Pakatan Harapan (PH) apabila ADUN memberi sokongan kepada BN.

Bercakap pada sidang media di sebuah hotel di Melaka hari ini, Idris berkata Rauf tidak sepatutnya mencampuri urusan pentadbiran kerajaan negeri dengan memberi arahan kepada Sulaiman sepanjang masa.

“Saya tidak marah kepada UMNO, tetapi saya marah kepada pemimpin yang menjejaskan pimpinan kerajaan negeri. Saya juga tiada masalah dengan Sulaiman.

“Kita ada 10 orang Exco tetapi amat malang bagi sebuah negeri maju seperti Melaka, bila ada dua orang terpaksa membuat satu keputusan.

Idris melihat Sulaiman amat menghormati rakan-rakan, namun beliau tidak faham apabila Ketua Menteri terpaksa mengikut arahan Speaker DUN setiap masa.

“Bagaimana Speaker boleh duduk di kerusi (Exco) yang kita ada ini? Ini bakal merosakkan keharmonian negeri Melaka,” katanya.


8.5 juta dos vaksin sudah diberikan kepada orang ramai

Sebanyak 8,582,893 dos vaksin diberikan kepada penduduk di negara ini setakat semalam di bawah Program Imunisasi Covid-19 Kebangsaan (PICK).

Menerusi hantaran di Twitter, Jawatankuasa Khas Jaminan Akses Bekalan Vaksin Covid-19 (JKJAV) memaklumkan 2,463,019 orang menerima dos kedua, sekali gus melengkapkan vaksinasi mereka.

“Sebanyak 236,196 dos vaksin Covid-19 diberikan semalam, melibatkan 167,059 dos pertama dan 69,137 dos kedua,” katanya lapor Bernama.

Lima negeri yang mencatatkan penerimaan kedua-dua dos tertinggi ialah Selangor dengan 333,432 orang diikuti Johor (258,636); Sarawak (257,408); Kuala Lumpur (221,020) dan Perak (219,044).


Seorang lagi ADUN Selangor rentas negeri masuk hutan di Pahang

Selepas kontroversi Ahli Dewan Undangan Negeri (ADUN) DAP dari Selangor, Ronnie Liu yang merentas negeri untuk membela pekebun haram di Raub baru-baru ini, hari ini pihak berkuasa menahan seorang lagi ADUN negeri itu yang memasuki hutan di Sungai Koyan, Lipis.

Jabatan Perhutanan Negeri Pahang (JPNP) dan Polis Diraja Malaysia (PDRM) Lipis menangkap ADUN Teratai dari Selangor, Bryan Lai Wai Chong bersama rombongannya di Kampung Rakoh, Pos Lenjang.

Pihak berkuasa juga menyita 11 buah kenderaan pacuan empat roda yang digunakan mereka.

JPNP dalam kenyataannya berkata, hasil siasatan awal mendapati, kumpulan itu memasuki Hutan Simpan Ulu Jelai sekitar pukul 11 pagi semalam tanpa kebenaran dan dimaklumkan untuk memberi bantuan makanan kepada penduduk Orang Asli Pos Lenjang, Lipis.

“Kesemua suspek yang ditahan dibawa ke Balai Polis Sungai Koyan untuk saringan kesihatan.

“Sisatan lanjut dijalankan dibawah Seksyen 47 dan 88 Akta Perhutanan Negara, masing-masing keperluan permit memasuki hutan simpan serta kuasa menangkap, menyita dan menyiasat oleh pegawai perhutanan,” kata kenyataan itu.

Menurutnya kenyataan tersebut, siasatan masih lagi diteruskan bersama pihak PDRM.

Pada 5 Julai lalu, Liu merentas negeri dari Selangor ke Pahang bagi mempertahankan pekebun durian haram yang dihadapkan ke Mahkamah Majistret Raub.

Tidak pasti tujuan ADUN Sungai Pelek itu hadir ke perkarangan mahkamah tersebut ketika sekatan rentas negeri sedang dilaksanakan, bagaimanapun dalam satu video yang tular beliau didapati bertegang urat dengan pihak berkuasa yang sedang bertugas semasa pekebun tersebut sedang dibawa turun daripada trak polis.

Turut kelihatan dalam video tersebut Ahli Parlimen DAP Raub, Tengku Zulpuri Shah Raja Puji yang cuba menenangkan Liu daripada meneruskan provokasi.